				|

		52011PC0610

			Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 1082/2006 ó Pharlaimint na hEorpa agus ón gComhairle an 5 Iúil 2006 maidir le grúpáil Eorpach um chomhar críche (EGTC) i dtaca le bunú agus cur chun feidhme grúpálacha den sórt sin a shoiléiriú, a shimpliú agus a fheabhsú /* COIM/2011/0610 leagan deireanach - 2011/0272 (COD) */

			   	MEABHRÁN MÍNIÚCHÁIN
1.           COMHTHÉACS AN TOGRA
Is é an togra an dara cuid de chomhall na
hoibleagáide a fhorchuirtear le hAirteagal 17 de Rialachán
(CE) Uimh. 1082/2006 ag an gCoimisiún. Ar an 29 Iúil 2011
tharchur an Coimisiún Tuarascáil maidir le cur i bhfeidhm an Rialacháin[1]. Sonraítear sa tuarascáil
réimsí a d’fhéadfaí a fheabhsú agus corpraítear sa dréacht-Rialachán
leasaitheach seo na hathruithe sonracha a chuirfidh na feabhsuithe sin i
gcrích.
Is féidir an fhealsúnacht a bhaineann leis na
hathruithe a chur in iúl le trí eochairfhocal: Leanúnachas; Soiléireacht;
Solúbthacht.
–
Leanúnachas: toisc nach
n-athrófar nádúr bunúsach EGTC agus nár cheart go gcaithfeadh aon EGTC atá ann
cheana a reachtanna ná bealaí feidhmiúcháin a athrú;
–
Soiléireacht: toisc go
modhnófar an Rialachán (a) chun Conradh Liospóin a chur san áireamh (b) chun
gnéithe áirithe a shimpliú agus a shoiléiriú toisc gur léiríodh gur chuir siad
mearbhall ar dhaoine (c) chun níos mó infheictheachta agus cumarsáid maidir le
bunú agus maidir le feidhmiú EGTCanna a áirithiú;
–
Solúbthacht: tríd
EGTCanna a oscailt d’aon ghné de chomhar críche (agus ní bainistiú clár agus
tionscadal atá maoinithe ag CFRE ‘go príomha’) agus trí bhunúis dlí a chur faoi
rannpháirtíocht údarás agus réigiún ó thríú tíortha páirt a ghlacadh mar
chomhaltaí.
2.           TORTHAÍ NA gCOMHAIRLIÚCHÁN LEIS NA
PÁIRTITHE LEASMHARA
Baintear leas sa Rialachán seo as comhairliúchán
forleathan leis na páirtithe leasmhara, lena n-áirítear Ballstáit, réigiúin
agus comhaltaí EGTCanna atá ann cheana agus EGTCanna atá beartaithe. Bhí Coiste
na Réigiún, a fheidhmíonn ‘Ardán’ chun faisnéis a mhalartú maidir le EGTCanna[2], thar a bheith fiúntach mar
chomhpháirtí. Seo a leanas imeachtaí sonracha a chuir le torthaí na Tuarascála
agus a chuir lena bhfuil sna tograí reatha: comhairliúchán forleathan le gach
páirtí leasmhar a rinneadh i gcomhar le Coiste na Réigiún maidir le feidhmiú
agus maidir le breisluach na hionstraime EGTC[3],
an Chomhdháil Eorpach maidir le Grúpáil Eorpach um Chomhar Críche (EGTCanna) an
27 agus 28 Eanáir 2011, an Chomhdháil maidir le EGTC agus Rialachas
Il-leibhéil arna chur in eagar ag Uachtaránacht na hUngáire an 21‑23 Márta 2011
agus roinnt cruinnithe le coistí agus le grúpaí ó Pharlaimint na hEorpa, an
ceann is deireanaí an 22 Meitheamh 2011.
Ba léir an teachtaireacht ó na grúpaí ar fad, go
háirithe an teachtaireacht ó na EGTCanna gníomhacha agus na EGTCanna atá á
n-ullmhú: tá an ionstraim úsáideach agus tá an cumas inti dul níos faide ná mar
a measadh a dhéanamh léi, ach tá na nósanna imeachta oibriúcháin agus go
háirithe nósanna imeachta chun na EGTCanna a bhunú níos casta agus níos
éiginnte ná mar ba cheart dóibh a bheith.
Cé gur mhol Coiste na Réigiún ina thuairim
arna ghlacadh in Eanáir 2011[4]
go bhféadfaí feidhm a bhaint as dreasachtaí airgeadais agus as dreasachtaí eile
chun úsáid EGTCanna a chur chun cinn, agus thacaigh roinnt grúpálacha leis sin,
tá an Coimisiún den tuairim gur cheart gur rogha saor agus neamhchlaonta a
bheadh i gceist le leas a bhaint as EGTC do na páirtithe lena mbaineann, gan
aon dreasacht sonrach seachas áirgiúlacht bhunúsach na hionstraime.
3.           EILIMINTÍ DLÍTHIÚLA AN TOGRA
Iarrann Airteagal 175 den Chonradh ar
Fheidhmiú an Aontais Eorpaigh (CFAE) ar an gComhairle gníomhaíochtaí sonracha
den sórt sin a ghlacadh de réir mar is gá chun comhtháthú eacnamaíoch,
sóisialta agus críochach a chur chun cinn.
Ceadaíonn Airteagal 209 agus 212 do
Pharlaimint na hEorpa agus don Chomhairle bearta a ghlacadh a éascaíonn comhar,
cibé acu chun críche forbartha nó nach ea, le tríú tíortha.
4.           IMPLEACHT BHUISÉADACH
Ní rialachán airgeadais é an Rialachán EGTC
agus ní bhaineann aon impleacht bhuiséadach leis don Aontas ná do na Ballstáit.
Féadfar na EGTCanna a chistiú ó chistí áitiúla, réigiúnacha nó náisiúnta agus
féadfaidh siad gníomhaíochtaí atá á gcómhaoiniú ag cistí Eorpacha a chur i
gcrích.
5.           ACHOIMRE AR ÁBHAR AN RIALACHÁIN
Déantar athruithe leis an Rialachán Leasaitheach
seo ar lámh amháin, chun an téarmeolaíocht a tugadh isteach leis an gConradh ar
Fheidhmiú an Aontais Eorpaigh a urramú agus ar an lámh eile mar fhreagra ar na
laigí agus réimsí a d’fhéadfaí a fheabhsú a sonraíodh sa Tuarascáil dá
dtagraítear thuas.
Baineann na hathruithe seo le Ballraíocht,
gach a bhfuil sa Choinbhinsiún agus Reachtanna EGTC, a aidhm,
an próiseas formheasta ag údaráis náisiúnta, an dlí is infheidhme maidir
le fostaíocht agus soláthar, cur chuige do EGTCanna a bhfuil dliteanas
difriúil ag a gcuid comhaltaí le haghaidh a gcuid gníomhaíochtaí agus nósanna
imeachta níos trédhearcaí maidir le cumarsáid.
Maidir le Ballraíocht, tá
bunúis dlí nua in úsáid anois chun go bhféadfaidh réigiúin agus comhlachtaí i
dtíortha nach Ballstáit iad a bheith ina gcomhaltaí de EGTC, cibé acu ó
Bhallstát amháin nó cúpla Ballstát na comhaltaí eile. Soiléirítear incháilitheacht
ballraíochta comhlachtaí faoin dlí príobháideach freisin.
Athshainítear an
coinbhinsiún agus na reachtanna agus leagtar béim ar an idirdhealú sa nós
imeachta formheasta.
Sonraítear na critéir maidir
le ceadú nó diúltú a dhéanann údaráis náisiúnta agus moltar am teoranta
d’iniúchadh arna bheartú (seo é an gearán is coitianta a chloistear ó EGTCanna
atá ann cheana agus atá beartaithe).
Moltar réitigh, i gcomhréir
le acquis an Aontais, do réimis chánacha agus do réimis slándála
sóisialta d’fhostaithe EGTC, a d’fhéadfadh a bheith fostaithe in aon cheann de
na Ballstáit a gcuimsítear a chríocha san EGTC. Tá macasamhail de chur chuige
beartaithe do rialacha soláthair.
Agus maidir le dliteanas, i
gcás ina bhfuil ceanglas ar chomhlachtaí réigiúnacha de réir a ndlíthe
náisiúnta dliteanas teoranta a bheith acu agus go bhfuil ceanglas ar
chomhlachtaí réigiúnacha eile, i mBallstáit eile, dliteanas neamhtheoranta a
bheith acu, moltar réiteach bunaithe ar árachas mar atá in úsáid do
Chuibhreannais Bhonneagair Taighde Eorpaigh (ERIC)[5].
Ar deireadh, ceanglófar ar Bhallstáit an
Coimisiún a chur ar an eolas faoi aon fhoráil a glacadh chun an Rialachán EGTC
a chur chun feidhme, mar atá sé leasaithe, agus ba cheart do gach EGTC
nuabhunaithe a aidhm agus a ballraíocht a chur in iúl don Choimisiún, d’fhonn é
a fhoilsiú san Iris Oifigiúil (Sraith C).
2011/0272 (COD)
Togra le haghaidh
RIALACHÁIN Ó PHARLAIMINT NA hEORPA AGUS
ÓN gCOMHAIRLE
lena leasaítear Rialachán (CE) Uimh. 1082/2006
ó Pharlaimint na hEorpa agus ón gComhairle an 5 Iúil 2006 maidir le
grúpáil Eorpach um chomhar críche (EGTC) i dtaca le bunú agus cur chun feidhme
grúpálacha den sórt sin a shoiléiriú, a shimpliú agus a fheabhsú
TÁ PARLAIMINT NA hEORPA AGUS
COMHAIRLE AN AONTAIS EORPAIGH,
Ag féachaint don Chonradh ar Fheidhmiú an
Aontais Eorpaigh, agus go háirithe don tríú fomhír d’Airteagal 175 i
gcomhcheangal le hAirteagail 209(1) agus 212(1) de,
Ag féachaint do thogra an
Choimisiúin Eorpaigh,
Tar éis an dréachtghníomh reachtach a chur
chuig na Parlaimintí náisiúnta,
Ag féachaint don Tuairim ó Choiste Eacnamaíoch
agus Sóisialta na hEorpa,[6],
Ag féachaint don Tuairim ó Choiste na Réigiún[7],
Ag gníomhú dóibh i gcomhréir leis
an ngnáthnós imeachta reachtach,
De bharr an méid seo a leanas:
(1)
I gcomhréir le hAirteagal 17 de Rialachán (CE)
Uimh. 1082/2006 ó Pharlaimint na hEorpa agus ón gComhairle an 5 Iúil 2006
maidir le grúpáil Eorpach um chomhar críche (EGTC)[8] (‘Rialachán EGTC’ anseo
feasta), ghlac an Coimisiún an 29 Iúil 2011 an "Tuarascáil ón
gCoimisiún chuig Parlaimint na hEorpa agus chuig an gComhairle - Cur chun
feidhme Rialachán (CE) Uimh. 1082/2006 maidir le Grúpáil Eorpach um Chomhar
Críche (EGTC)"[9].
(2)
D’fhógair an Coimisiún, sa Tuarascáil sin, go
bhfuil sé ar intinn aige líon teoranta modhnuithe a mholadh ar Rialachán EGTC
chun bunú agus feidhmiú na EGTCanna a éascú, agus ina theannta sin soiléiriú a
dhéanamh ar fhorálacha áirithe atá ann cheana. Ba cheart fáil réidh le bacainní
in aghaidh EGTCanna nua a bhunú agus ag an am céanna feidhmiú EGTCanna atá ann
cheana a éascú agus leanúnachas a chothabháil iontu, rud a chiallóidh go
mbeifear in ann úsáid níos forleithne a bhaint as EGTCanna chun cur le comhar
agus comhchuibheas beartais níos fearr i measc comhlachtaí poiblí gan ualach
breise a chur ar rialtais náisiúnta ná ar rialtais Eorpacha.
(3)
Is faoina chomhaltaí agus a n-údarás náisiúnta é an
cinneadh EGTC a chruthú agus ní bhaineann sé go huathoibríoch le haon
bhuntáistí dlíthiúla nó airgeadais ar leibhéal an Aontais.
(4)
Chuir Conradh Liospóin an ghné chríche leis an
mBeartas Comhtháthaithe agus tá “Aontas” curtha in ionad “Comhphobal” anois. Ba
cheart, dá bhrí sin, an téarmeolaíocht nua a thabhairt isteach i Rialachán
EGTC.
(5)
Léiríonn taithí le EGTCanna atá bunaithe go dtí seo
go bhfuil an ionstraim dlí nua á húsáid chun comhoibriú a dhéanamh chun
beartais Eorpacha eile a chur chun feidhme. Ba cheart éifeachtúlacht agus
éifeachtacht EGTCanna a fheabhsú trí nádúr EGTCanna a leathnú.
(6)
Is buntréith de chuid EGTC go bhfeidhmíonn sé i
níos mó ná Ballstát amháin. Dá réir sin, cé go gceadaítear le
hAirteagal 2(1) de Rialachán EGTC sular leasaíodh é go bhféadfaí an dlí is
infheidhme a lua sa choinbhinsiún agus sna reachtanna maidir le ceisteanna
sonracha agus cé go dtugann ráitis den sórt sin - laistigh d'ordlathas an dlí
is infheidhme atá leagtha síos san Airteagal sin - tosaíocht do dhlíthe
náisiúnta an Bhallstáit ina bhfuil oifig chláraithe an EGTC, ba cheart é sin a
shoiléiriú. Ag an am céanna, ba cheart forálacha an dlí is infheidhme a leathnú
go dtí gníomhartha agus gníomhaíochtaí EGTC.
(7)
Is é an toradh a bhíonn ar stádas difriúil a bheith
ag comhlachtaí áitiúla agus réigiúnacha i mBallstáit éagsúla go bhféadfadh
inniúlachtaí a bheith réigiúnach ar thaobh amháin de theorainn, ach náisiúnta
ar an taobh eile, go háirithe i mBallstáit láraithe nó i mBallstáit níos lú. Dá
réir sin, ba cheart a shoiléiriú go bhféadfaidh údaráis náisiúnta a bheith ina
gcomhaltaí d’EGTC le cois an Bhallstáit.
(8)
Cé go gceadaítear i bpointe (d)
d’Airteagal (3)(1) den Rialachán EGTC go bhféadfaidh comhlachtaí bunaithe
faoi dhlí príobháideach a bheith ina gcomhaltaí d’EGTC ar choinníoll go meastar
gur ‘comhlachtaí dlí poiblí’ iad i dtéarmaí Airteagal 1(9) de
Threoir 2004/18/CE ó Pharlaimint na hEorpa agus ón gComhairle an
31 Márta 2004 maidir le comhordú na nósanna imeachta chun conarthaí
oibreacha poiblí, conarthaí soláthair phoiblí agus conarthaí seirbhíse poiblí a
dhámhachtain[10],
féadfar EGTCanna a úsáid sa todhchaí chun seirbhísí poiblí a bhfuil leas
eacnamaíoch coiteann ag baint leo nó bonneagair a chomhbhainistiú. Dá bhrí sin,
féadfaidh gníomhaithe dlí príobháideacha nó poiblí a bheith ina gcomhaltaí
d’EGTC freisin. Dá réir sin, ‘gnóthais phoiblí’ de réir bhrí
Airteagal 2(1)(b) de Threoir 2004/17/CE ó Pharlaimint na hЕorpa
agus ón gComhairle an 31 Márta 2004 lena gcomhordaítear nósanna
imeachta soláthair aonán atá ag feidhmiú in earnálacha an uisce, an fhuinnimh,
an iompair agus na seirbhísí poist[11]
ba cheart iad a chumhdach freisin.
(9)
Ní fhoráiltear sa tríú fomhír d’Airteagal 175
den Chonradh go gcuimseofar aonáin ó thríú tíortha i reachtaíocht atá bunaithe
ar an bhforáil sin. Níor cuireadh as an áireamh go sainráite go bhféadfadh
aonáin ó thríú tíortha a bheith rannpháirteach in EGTC a bunaíodh i gcomhréir
leis an Rialachán seo i gcás ina gceadaítear é sin i reachtaíocht tríú tíre nó
i gcomhaontuithe idir Ballstáit agus tríú tíortha ar an dóigh sin.
(10)
Léiríonn taithí gur chruthaigh rannpháirtíocht
údarás nó comhlachtaí eile ó thríú tíortha, atá coibhéiseach leo siúd atá incháilithe
laistigh de na Ballstáit, deacrachtaí cur chun feidhme nuair atá
rannpháirtíocht i gceist ó údaráis nó ó chomhlachtaí eile ó thríú tíortha, atá
coibhéiseach leo siúd atá incháilithe laistigh de na Ballstáit. Mar sin féin,
níl i rannpháirtíocht den sórt sin in EGTCanna arna mbunú ag comhaltaí ó dhá
Bhallstát nó níos mó ach gné choimhdeach den chomhar laistigh den Aontas agus
idir na Ballstáit. Dá réir sin, ba cheart rannpháirtíocht den sórt sin a
shoiléiriú gan dul in iontaoibh bunús dlí eile sa Chonradh.
(11)
Táthar ag tacú le comhar críche Eorpach le
hionstraimí airgeadais faoin mBeartas Comhtháthaithe ó 1990 agus sa chomhthéacs
seo bhítí ábalta i gcónaí comhar a chur ar bun i líon teoranta cásanna idir
Ballstát amháin agus tríú tír. Dá réir sin, ba cheart ionstraim dlí EGTC a
oscailt do chomhthéacs comhair den sórt sin freisin.
(12)
Nuair a chuirtear san áireamh, don tréimhse idir
2014 agus 2020, go mbeidh leithdháileadh speisialta breise ann do chomhar idir
na réigiúin is forimeallaí san Aontas, le cois údarás agus comhlachtaí ó thríú
tíortha, ba cheart go mbeadh údaráis agus comhlachtaí ó thíortha thar lear
(‘críocha thar lear’) mar atá siad liostaithe in Iarscríbhinn II a ghabhann
leis an gConradh rannpháirteach freisin. Ceadaítear comhoibriú den sórt sin le
hAirteagal 203 den Chonradh.
(13)
Rinneadh idirdhealú sa Rialachán EGTC idir an
coinbhinsiún lena leagtar síos eilimintí bunaithe an EGTC sa todhchaí agus na
reachtanna lena leagtar amach na heilimintí cur chun feidhme. Mar sin féin,
b’éigean fós forálacha an choinbhinsiúin ar fad a bheith sna reachtanna. Ba
cheart a shoiléiriú dá bhrí sin gur doiciméid faoi leith iad an coinbhinsiún
agus na reachtanna agus - cé go seolfar iad araon chuig Ballstáit - ba cheart
don nós imeachta formheasta a bheith teoranta don choinbhinsiún. Ina theannta
sin, ba cheart go gcumhdófaí sa choinbhinsiún roinnt gnéithe atá cumhdaithe sna
reachtanna faoi láthair.
(14)
Léiríonn taithí ó EGTCanna a chur ar bun gurbh
annamh a tugadh urramú don tréimhse trí mhí chun formheas Ballstáit a fháil. Ba
cheart mar sin síneadh a chur leis an tréimhse go dtí sé mhí. Ar an láimh eile,
chun deimhneacht dhlíthiúil a chruthú i ndiaidh na tréimhse sin, ba cheart go
measfaí an coinbhinsiún a bheith formheasta trí chomhaontú intuigthe. Cé go
bhféadfaidh Ballstáit rialacha náisiúnta a chur i bhfeidhm ar an nós imeachta
le haghaidh formheasta den sórt sin nó go bhféadfaidh siad rialacha sonracha a
chruthú faoi chuimsiú na rialacha náisiúnta ag cur chun feidhme an Rialachán
EGTC, ba cheart go gcuirfí maoluithe ar an bhforáil maidir le comhaontú
intuigthe as an áireamh tar éis na tréimhse sé mhí.
(15)
Ba cheart a shoiléiriú gur cheart do Bhallstáit an
coinbhinsiún a fhormheas mura measann siad nach bhfuil rannpháirtíocht comhalta
ionchasaigh i gcomhréir le Rialachán EGTC, le forálacha eile dhlí an Aontais
maidir le gníomhaíochtaí EGTC mar atá leagtha síos sa dréacht-choinbhinsiún nó
leis an dlí náisiúnta substainteach maidir le hinniúlachtaí an chomhalta
ionchasaigh, mura bhfuil bonn údair le rannpháirtíocht den sórt sin ar
chúiseanna a bhaineann le leas an phobail nó le beartas poiblí an Bhallstáit
sin, ach aon dlí náisiúnta lena gceanglaítear rialacha nó nósanna imeachta eile
nó rialacha agus nósanna imeachta níos déine ná iad siúd dá bhforáiltear le
Rialachán EGTC a chur as an áireamh ó raon feidhme an iniúchta.
(16)
Toisc nach féidir feidhm a bheith ag Rialachán EGTC
i dtríú tíortha nó i gcríocha thar lear, ba cheart a shonrú gur cheart don
Bhallstát ina mbeidh oifig chláraithe an EGTC atá beartaithe lonnaithe a
áirithiú, agus rannpháirtíocht na gcomhaltaí ionchasacha bunaithe faoina dhlí á
fhormheas, go bhfuil na coinníollacha agus na nósanna imeachta atá coibhéiseach
leo siúd i Rialachán EGTC nó atá i gcomhréir le comhaontuithe idirnáisiúnta, go
háirithe faoi acquis Chomhairle na hEorpa, curtha i bhfeidhm ag na tríú
tíortha nó ag na críocha thar lear. Ba cheart a shonrú freisin i gcás
rannpháirtíocht roinnt Ballstát agus tríú tíre nó críche amháin thar lear nó
níos mó, gur cheart gur leor é comhaontú den sórt sin a bheith curtha i gcrích
idir an tríú tír i gceist nó an chríoch thar lear agus Ballstát rannpháirteach
amháin.
(17)
Chun aontachas comhaltaí breise le EGTC atá ann
cheana a spreagadh, ba cheart an nós imeachta a shimpliú chun coinbhinsiúin i
gcásanna den sórt sin a leasú. Dá réir sin, níor cheart leasuithe den sórt sin
a chur in iúl do gach Ballstát rannpháirteach, ach don Bhallstát amháin a
bhfuil an comhalta ionchasach nua bunaithe faoina dhlí náisiúnta. Mar sin féin,
níor cheart feidhm a bheith ag an simpliú seo i gcás comhalta ionchasaigh nua ó
thríú tír nó ó chríoch thar lear chun cur ar chumas gach Ballstáit
rannpháirtigh a sheiceáil an bhfuil an t-aontachas sin i gcomhréir lena leas
poiblí nó lena bheartas poiblí.
(18)
Toisc nach mbeidh gach foráil den choinbhinsiún sna
reachtanna, ba cheart idir choinbhinsiún agus reachtanna a chlárú agus/nó a
fhoilsiú. Ina theannta sin, ar mhaithe le trédhearcacht, ba cheart fógra a
fhoilsiú maidir leis an gcinneadh lena mbunaítear EGTC i sraith C d'Iris
Oifigiúil an Aontais Eorpaigh. Ar mhaithe le comhsheasmhacht, ba cheart an
fógra sin a bhunú i gcomhréir le teimpléad coiteann.
(19)
Ba cheart cuspóir EGTC a leathnú le héascú agus le
cur chun cinn comhair chríche i gcoitinne a chuimsiú, lena n-áirítear pleanáil
straitéiseach agus bainistíocht ceisteanna réigiúnacha agus áitiúla i gcomhréir
leis an mbeartas Comhtháthaithe agus le beartais eile de chuid an Aontais, rud
a chuirfidh le Straitéis Eoraip 2020 nó le cur chun feidhme straitéisí
macrairéigiúnacha. Ina theannta sin, ba cheart a shoiléiriú go mbeadh
inniúlacht atá ag teastáil le haghaidh cur chun feidhme éifeachtach EGTC ag
comhalta amháin ar a laghad as gach Ballstát a bhfuil ionadaíocht aige.
(20)
Sa chomhthéacs seo, ba cheart a dhaingniú nach
bhfuil sé d'aidhm ag an ionstraim seo dul timpeall an chreata arna sholáthar ag
acquis Chomhairle na hEorpa, acquis a thairiscíonn deiseanna
difriúla agus creataí inar féidir le húdaráis réigiúnacha agus áitiúla
comhoibriú thar theorainneacha lena n-áirítear na Grúpálacha Eora-Réigiúnacha
Comhair a bunaíodh le déanaí[12]
ná nach bhfuil sé d'aidhm aici tacar comhrialacha sonracha a sholáthar a
rialódh go haonfhoirmeach socruithe den sórt sin ar fud an Aontais.
(21)
Ba cheart idir chúraimí sonracha EGTC agus an
fhéidearthacht atá ag Ballstáit teorainn a chur leis na gníomhaíochtaí a
bhféadfadh EGTCanna tabhairt fúthu gan tacaíocht airgeadais ón Aontas, ba
cheart iad a ailíniú leis na forálacha a rialaíonn na Cistí Struchtúracha i
rith na tréimhse 2014 -2020.
(22)
Cé go bhfuil sé leagtha síos nach mbaineann na cúraimí,
i measc nithe eile, le ‘cumhachtaí rialúcháin’, a d’fhéadfadh iarmhairtí
dlíthiúla difriúla a bheith acu i mBallstáit áirithe, ba cheart ina ainneoin
sin a shonrú go bhféadfadh tionól EGTC téarmaí agus dálaí úsáide mhír de
bhonneagar atá faoi bhainistíocht an EGTC a bhainistiú a shainiú, lena
n-áirítear na taraifí agus na táillí atá le híoc ag na húsáideoirí.
(23)
De thoradh EGTCanna a oscailt do chomhaltaí ó thríú
tíortha nó ó chríocha thar lear, ba cheart a shonrú gur cheart socruithe le
haghaidh a rannpháirtíochta a bheith sa choinbhinsiún.
(24)
Ba cheart a shonrú ní amháin gur cheart an tagairt
a athrá sa choinbhinsiún don dlí is infheidhme i gcoitinne mar atá leagtha síos
cheana féin in Airteagal 2, ach gur cheart rialacha sonracha an Aontais nó
na rialacha náisiúnta sonracha is infheidhme maidir leis an EGTC mar chomhlacht
dlíthiúil nó maidir lena ghníomhaíochtaí a liostáil ann. Ina theannta sin, ba
cheart a shonrú go bhféadfadh reachtaíocht nó rialacha náisiúnta den sórt sin a
bheith ionann leo sin sa Bhallstát ina bhfeidhmíonn orgáin reachtúla a gcuid
cumhachtaí, go háirithe i gcás ina bhfuil an fhoireann atá ag obair faoi chúram
an stiúrthóra lonnaithe i mBallstát seachas an Ballstát ina bhfuil a oifig
chláraithe aige, nó ina ndéanann an Ballstát a chuid gníomhaíochtaí lena
n-áirítear i gcás ina bhfuil sé ag bainistiú seirbhísí poiblí a bhfuil leas
ginearálta eacnamaíoch ag baint leo nó bonneagair.
(25)
Níor cheart don Rialachán seo fadhbanna atá nasctha
le soláthar trasteorann a mbíonn ag EGTCanna a chumhdach.
(26)
Ba cheart a shoiléiriú gur cheart don choinbhinsiún
- agus i ngeall ar thábhacht na ceiste seo, ní do na reachtanna - na rialacha
is infheidhme maidir le foireann an EGTC a shonrú chomh maith leis na
prionsabail a rialaíonn na socruithe maidir le bainistíocht pearsanra agus
nósanna imeachta earcaíochta. Ba cheart roinnt roghanna a bheith ar fáil do na
EGTCanna. Mar sin féin, ba cheart déileáil sna reachtanna leis na socruithe
sonracha maidir le bainistíocht pearsanra agus nósanna imeachta earcaíochta.
(27)
Ba cheart do Bhallstáit úsáid bhreise a bhaint as
na féidearthachtaí dá bhforáiltear faoi Airteagal 16 de Rialachán (CE)
Uimh. 883/2004 ó Pharlaimint na hEorpa agus ón gComhairle an
29 Aibreán 2004 maidir le córais slándála sóisialta a chomhordú[13] le foráil a dhéanamh de thoil
a chéile maidir le heisceachtaí ar Airteagail 11 go 15 (An reachtaíocht is
infheidhme a chinneadh) den Rialachán sin ar mhaithe le daoine áirithe nó
catagóirí áirithe daoine agus chun foireann EGTCanna a mheas mar chatagóir
daoine den sórt sin.
(28)
Ba cheart a shoiléiriú gur cheart don choinbhinsiún
- agus i ngeall ar thábhacht na ceiste seo, ní do na reachtanna - na socruithe
maidir le dliteanas comhaltaí i gcás EGTC faoi dhliteanas teoranta a chumhdach.

(29)
Ba cheart na socruithe éagsúla a shoiléiriú ina
ndéantar tagairt do rialú bhainistíocht cistí poiblí ar láimh amháin agus rialú
iniúchóireacht chuntais an EGTC ar an láimh eile.
(30)
I gcás ina bhfuil sé mar chuspóir eisiach ag ECTC
clár comhair nó cuid de a dtacaíonn CFRE leis a bhainistiú, nó i gcás ina
mbaineann EGTC le comhar nó le líonraí idir‑réigiúnacha, ba cheart a
shonrú nach bhfuil gá le faisnéis maidir leis an gcríoch ina bhféadfaidh an
EGTC a chuid cúraimí a chur i gcrích. Sa chéad chás, saineofar (agus leasófar)
an chríoch sa chlár comhair ábhartha. Sa dara cás, cé go mbaineann sé i
bhformhór na gcásanna le gníomhaíochtaí neamhábhartha, chuirfeadh ceanglas
maidir leis an bhfaisnéis sin aontachas comhaltaí nua le comhar idir-réigiúnach
nó le líonraí idir‑réigiúnacha i mbaol.
(31)
Ba cheart idirdhealú níos soiléire a dhéanamh idir
EGTCanna a bhfuil dliteanas teoranta ag a gcuid comhaltaí agus iad sin a bhfuil
dliteanas neamhtheoranta ag a gcuid comhaltaí. Ina theannta sin, chun cur ar
chumas EGTCanna a bhfuil dliteanas teoranta ag a gcuid comhaltaí gníomhaíochtaí
a d’fhéadfadh fiacha a chruthú a chur chun feidhme, ba cheart a cheadú do
Bhallstáit a cheangal go nglacann EGTCanna den sórt sin árachas iomchuí chun na
rioscaí a bhaineann go sonrach lena ngníomhaíochtaí a chumhdach.
(32)
Ba cheart a shoiléiriú go gcuirfidh Ballstáit an
Coimisiún ar an eolas faoi aon fhorálacha arna nglacadh chun Rialachán EGTC a
chur chun feidhme agus go dtíolacfaidh siad na forálacha sin chomh maith le
haon leasuithe orthu. Chun an fhaisnéis agus an comhordú a fheabhsú idir an
Coimisiún, na Ballstáit agus Coiste na Réigiún, ba cheart a shonrú go
ndéanfaidh an Coimisiún na forálacha sin a tharchur chuig na Ballstáit agus
chuig Coiste na Réigiún. Tá ardán EGTC bunaithe ag an gCoiste sin inar féidir
leis na geallsealbhóirí uile a dtaithí agus dea-chleachtais a mhalartú agus
cumarsáid maidir le deiseanna agus dúshláin EGTC a fheabhsú, rud a éascaíonn
malartú taithí maidir le bunú EGTCanna ar leibhéal críochach agus sa chaoi sin
roinntear eolais maidir le dea-chleachtais i dtaca le comhar críche.
(33)
Ba cheart sprioc-am nua le haghaidh na chéad
tuarascála eile a shocrú. I gcomhréir le gluaiseacht an Choimisiúin i dtreo
ceapadh beartais atá bunaithe níos mó ar fhianaise, ba cheart don tuarascáil
sin déileáil leis na príomhcheisteanna meastóireachta lena n‑áirítear
éifeachtacht, éifeachtúlacht, breisluach Eorpach, ábharthacht agus
inbhuanaitheacht. Ba cheart a shonrú freisin gur cheart an tuarascáil sin a
chur ar aghaidh chuig Coiste na Réigiún freisin agus an chéad fhomhír d’Airteagal 307
den Chonradh á cur san áireamh.
(34)
Ba cheart a shoiléiriú nach bhfuil oibleagáid ar
EGTCanna reatha a gcoinbhinsiún agus a gcuid reachtanna a oiriúnú do leasuithe
ar an Rialachán EGTC.
(35)
Ba cheart a shonrú freisin cé na rialacha faoinar
cheart na EGTCanna sin a bhfuil tús curtha le nós imeachta formheasa ina leith
cheana féin roimh chur i bhfeidhm an Rialacháin seo a fhormheas.
(36)
Chun rialacha reatha náisiúnta a oiriúnú chun an
Rialachán seo a chur chun feidhme sula gcaithfear cláir faoi sprioc an chomhair
chríche Eorpaigh a chur faoi bhráid an Choimisiúin, ba cheart go mbeadh dáta
tosaigh a churtha i bhfeidhm 6 mhí i ndiaidh dháta a theacht i bhfeidhm.
(37)
Ós rud é nach féidir leis na Ballstáit cuspóir an
Rialacháin seo, is é sin ionstraim dlí EGTC a fheabhsú, a ghnóthú go
leordhóthanach agus gur fearr is féidir é a bhaint amach dá réir sin ar
leibhéal an Aontais, féadfaidh an tAontas bearta a ghlacadh, i gcomhréir
le prionsabal na coimhdeachta mar atá leagtha amach in Airteagal 5 den
Chonradh ar an Aontas Eorpach. I gcomhréir le prionsabal na comhréireachta mar
atá leagtha amach san Airteagal sin, ní théann an Rialachán seo thar a bhfuil
riachtanach chun an cuspóir sin a bhaint amach, ó tharla dul in iontaoibh EGTC
a bheith roghnach, i gcomhréir le an córas bunreachtúil gach Ballstáit,
TAR ÉIS AN RIALACHÁN SEO A GHLACADH:
Airteagal 1
Leasaítear Rialachán (CE) Uimh. 1082/2006 mar
seo a leanas:
(1)
Leasaítear Airteagal 1 mar seo a leanas:
(a)      Cuirtear an méid seo a leanas in ionad
mhír 1agus mhír 2:
“1. Féadfar Grúpáil Eorpach um Chomhar Críche, dá
ngairtear "EGTC" anseo feasta, a bhunú ar chríoch an Aontais faoi na
coinníollacha agus faoi réir na socruithe dá bhforáiltear leis an Rialachán
seo.
“2. Beidh sé mar chuspóir ag EGTC comhar
críochach, lena n-áirítear ceann amháin nó níos mó de na cineálacha comhair seo
a leanas a éascú agus a chur chun cinn idir a chomhaltaí mar atá leagtha amach
in Airteagal 3(1), agus é mar aidhm aige comhtháthú eacnamaíoch, sóisialta
agus críochach a neartú: comhar trasteorann, trasnáisiúnta agus
idir-réigiúnach.”
(b)     Cuirtear an mhír seo a leanas isteach:
“5. Beidh oifig chláraithe EGTC lonnaithe i
mBallstát a bhfuil duine de na comhaltaí ar a laghad bunaithe faoina dhlí.”
2.           Cuirtear an méid seo a leanas in
ionad na chéad míre d'Airteagal 2:
“1.     Rialóidh na nithe seo a leanas EGTC agus a
chuid gníomhartha agus gníomhaíochtaí:
(a)
an Rialachán seo agus, i gcás inarb infheidhme, dlí
eile de chuid an Aontais maidir le gníomhaíochtaí an EGTC;
(b)
i gcás ina bhfuil sé údaraithe go sonrach ag an Rialachán
seo, forálacha an choinbhinsiúin dá dtagraítear in Airteagal 8;
(c)
i gcás ábhar nach bhfuil rialaithe, nó nach bhfuil
ach rialaithe i bpáirt ag an Rialachán seo, dlí an Bhallstáit ina bhfuil a
oifig chláraithe ag an EGTC nó, i gcás ina bhfuil sé ceadaithe faoin Rialachán
seo, dlí an Bhallstáit ina bhfeidhmíonn orgáin reachtúla a gcumhachtaí nó ina
ndéanann an EGTC a ghníomhaíochtaí.
Measfar gur aonán de chuid an Bhallstáit ina
bhfuil a oifig chláraithe aige a bheidh in EGTC chun an dlí is infheidhme a chinneadh.”
3.           Cuirtear an méid seo a leanas in
ionad mhír 1 agus mhír 2 d'Airteagal 3:
“1.     Féadfaidh na haonáin seo a leanas a bheith
ina gcomhaltaí d'EGTC:
(a)
Ballstáit nó údaráis ar an leibhéal náisiúnta;
(b)
údaráis réigiúnacha;
(c)
údaráis áitiúla;
(d)
gnóthais phoiblí de réir bhrí Airteagal 2(1)(b) de
Threoir 2004/17/CE ó Pharlaimint na hEorpa agus ón gComhairle[14] nó comhlachtaí arna rialú
faoin dlí poiblí de réir bhrí Airteagal 1(9) de Threoir 2004/18/CE ó
Pharlaimint na hEorpa agus ón gComhairle[15];
(e)
údaráis náisiúnta, réigiúnacha
nó áitiúla nó comhlachtaí nó fiontair phoiblí atá coibhéiseach leo siúd dá
dtagraítear faoi phointe (d) ó thríú tíortha nó ó chríocha thar lear, faoi réir
na gcoinníollacha atá leagtha síos in Airteagal 3a(1).”
(b)     Cuirtear an méid seo a leanas in ionad
mhír 2:
“2. Beidh EGTC
comhdhéanta de chomhaltaí ó chríoch dhá Bhallstát ar a laghad, seachas mar a
fhoráiltear in Airteagal 3a(2).”
(4)          Cuirtear an tAirteagal 3a seo a
leanas isteach:
"Airteagal 3a
Aontachas comhaltaí ó thríú tíortha nó ó chríocha thar lear
1.       I gcomhréir le hAirteagal 4(3a),
féadfaidh EGTC a bheith comhdhéanta de chomhaltaí ó chríoch dhá Bhallstát ar a
laghad agus ó thríú tír amháin nó ó chríoch amháin thar lear nó níos mó, i gcás
ina ndéanann na Ballstáit agus na tríú tíortha nó críocha thar lear sin
gníomhartha comhair chríche go comhpháirteach nó ina gcuireann siad cláir chun
feidhme a dtacaíonn an tAontas leo."
2.       Féadfaidh comhaltaí arna nglacadh ó
chríoch Ballstáit amháin agus ó thríú tír nó ó chríoch amháin thar lear a bheith
in EGTC, i gcás ina measann an Ballstát sin go bhfuil EGTC den sórt sin
comhsheasmhach le raon feidhme a chomhair chríche nó a chaidrimh dhéthaobhaigh
leis an tríú tír nó críoch thar lear.”
(5)          Leasaítear Airteagal 4 mar seo
a leanas:
(a)      Cuirtear an méid seo a leanas in ionad
mhír 3:
“3.     Tar éis fógra faoi mhír 2 a fháil ó
chomhalta ionchasach, formheasfaidh an Ballstát lena mbaineann an coinbhinsiún,
ag cur san áireamh a struchtúir bhunreachtúil, agus rannpháirtíocht an
chomhalta ionchasaigh san EGTC, mura measann sé nach bhfuil rannpháirtíocht den
sórt sin i gcomhréir leis an Rialachán seo, le dlí eile de chuid an Aontais
maidir le gníomhaíochtaí an EGTC nó le dlí náisiúnta maidir le hinniúlachtaí an
chomhalta ionchasaigh nó nach bhfuil bonn údair le rannpháirtíocht den sórt sin
ar chúiseanna a bhaineann le leas an phobail nó le beartas poiblí an Bhallstáit
sin. I gcás den sórt sin, tabharfaidh an Ballstát
ráiteas ar na fáthanna atá aige comhaontú a choinneáil siar nó molfaidh sé na
leasuithe is gá ar an gcoinbhinsiún chun rannpháirtíocht an chomhalta
ionchasaigh a chumasú.
Tiocfaidh an Ballstát ar a
chinneadh laistigh de sprioc-am sé mhí ón dáta a gheofar iarratas i gcomhréir
le mír 2. Mura bhfreagraíonn an Ballstát lena mbaineann laistigh den teorainn
ama atá leagtha síos, measfar an coinbhinsiún a bheith formheasta.
Agus cinneadh á dhéanamh faoi
rannpháirtíocht an chomhalta ionchasaigh san EGTC, féadfaidh Ballstáit a gcuid
rialacha náisiúnta a chur i bhfeidhm."
(b)     Cuirtear an mhír 3a seo a leanas isteach:
“3a.    I gcás EGTC a bhfuil comhaltaí ionchasacha
ó thríú tíortha nó ó chríocha thar lear aige, áiritheoidh an Ballstát ina
mbeidh oifig chláraithe bheartaithe an EGTC lonnaithe go gcomhlíontar na
coinníollacha atá leagtha síos in Airteagal 3a agus go bhfuil
rannpháirtíocht an chomhalta ionchasaigh formheasta ag an tríú tír nó ag an
mBallstát a bhfuil críoch thar lear bunaithe faoina dhlíthe de réir
coinníollacha agus nósanna imeachta atá coibhéiseach leo siúd atá leagtha síos
sa Rialachán seo, nó i gcomhréir le comhaontú arna thabhairt i gcrích idir
Ballstát amháin ar a laghad a bhfuil comhalta ionchasach bunaithe faoina
dhlíthe agus tríú tír nó críoch thar lear den sórt sin. Beidh feidhm ag mír 3
den Airteagal seo.”
(c)      Cuirtear an méid seo a leanas in ionad
mhír 5 agus mhír 6:
“5.     Aontóidh na comhaltaí ar an gcoinbhinsiún
dá dtagraítear in Airteagal 8, agus comhsheasmhacht leis an bhformheas nó
leis na leasuithe arna moladh ag na Ballstáit i gcomhréir le mír 3 den
Airteagal seo á háirithiú.”
“6.     Cuirfidh an EGTC aon leasú ar an
gcoinbhinsiún nó ar na reachtanna in iúl do na Ballstáit a bhfuil a chomhaltaí
bunaithe faoin gcuid dlíthe.
Déanfaidh na Ballstáit aon
leasú ar an gcoinbhinsiún a fhormheas de réir an nós imeachta atá leagtha amach
san Airteagal seo.
Mar sin féin, i gcás aontachas
comhalta nua ó Bhallstát a bhfuil an coinbhinsiún formheasta aige cheana féin
le EGTC atá ann cheana, ní dhéanfaidh ach an Ballstát a bhfuil an comhalta nua
bunaithe faoina chuid dlíthe an t-aontachas sin a fhormheas. Beidh feidhm ag
mír 3 den Airteagal seo.
I gcás aontachas comhalta nua
ó thríú tír nó ó chríoch thar lear le EGTC atá ann cheana, déanfaidh gach
Ballstát a bhfuil an coinbhinsiún formheasta aige aontachas den sórt sin a
fhormheas. Beidh feidhm ag mír 3a den Airteagal seo.”
(6)          Cuirtear an méid seo a leanas in
ionad Airteagal 5:
"Airteagal 5
Pearsantacht dhlítheanach a fháil agus foilsiú san Iris Oifigiúil
1.       Clárófar nó foilseofar, nó clárófar agus
foilseofar, an coinbhinsiún agus na reachtanna agus aon leasuithe orthu ina
dhiaidh sin de réir an dlí náisiúnta is infheidhme sa Bhallstát ina bhfuil a
oifig chláraithe ag an EGTC lena mbaineann. Gheobhaidh
an EGTC pearsantacht dhlítheanach ar lá an chlárúcháin nó an fhoilsithe, cibé
acu is túisce a tharlóidh. Cuirfidh na comhaltaí na Ballstáit lena mbaineann,
an Coimisiún agus Coiste na Réigiún ar an eolas faoi chlárú nó faoi fhoilsiú an
choinbhinsiúin.
2.       Áiritheoidh an EGTC
laistigh de dheich lá oibre ó chlárú nó ó fhoilsiú an choinbhinsiúin, go
gcuirfear iarraidh chuig an gCoimisiún a leanann an teimpléad atá leagtha amach
san Iarscríbhinn a ghabhann leis an Rialachán seo. Aistreoidh an Coimisiún
ansin an iarraidh seo chuig Oifig Foilseachán an Aontais Eorpaigh ionas
go bhfoilseofar fógra i sraith C d’Iris Oifigiúil an Aontais Eorpaigh
ina bhfógrófar bunú an EGTC, agus na sonraí leagtha amach san Iarscríbhinn a
ghabhann leis an Rialachán seo.”
(7)          Cuirtear an méid seo a leanas in
ionad mhír 4 d'Airteagal 6:
“4.     D’ainneoin mhíreanna 1, 2 agus 3, i gcás
ina gcuimsíonn cúraimí EGTC atá luaite faoi Airteagal 7(3) gníomhaíochtaí
atá cómhaoinithe ag an Aontas, beidh feidhm ag an reachtaíocht ábhartha maidir
le rialú na gcistí sin.”
(8)          Leasaítear Airteagal 7 mar seo
a leanas:
(a)      Cuirtear an méid seo a leanas in ionad mhír
2 agus mhír 3:
“2.     Gníomhóidh EGTC laistigh de shrianta na
gcúraimí a thugtar dó, is é sin comhar críche a éascú agus a chur chun cinn
chun comhtháthú eacnamaíoch, sóisialta agus críochach a neartú agus cinnfidh a
chomhaltaí na cúraimí sin ar an mbonn go dtagann siad faoi inniúlacht faoin dlí
náisiúnta comhalta amháin ar a laghad ó gach Ballstát a bhfuil ionadaíocht aige
san EGTC sin.”
“3.     Féadfaidh EGTC gníomhartha sonracha
comhair chríche a dhéanamh idir a chomhaltaí chun an cuspóir dá dtagraítear in
Airteagal 1(2) a bhaint amach, le tacaíocht airgeadais ón Aontas nó dá
huireasa.
Go sonrach, féadfaidh baint a
bheith ag cúraimí EGTC le cur chun feidhme clár comhair nó codanna díobh nó
oibríochtaí a dtacaíonn an tAontas leo trí Chiste Forbraíochta Réigiúnaí na
hEorpa, trí Chiste Sóisialta na hEorpa agus/nó tríd an gCiste Comhtháthaithe.
Féadfaidh Ballstáit teorainn a
chur le gníomhaíochtaí a fhéadfaidh EGTCanna a dhéanamh gan tacaíocht
airgeadais acu ón Aontas. Mar sin féin, ní chuirfidh Ballstáit as an áireamh na
gníomhaíochtaí sin atá cuimsithe ag na tosaíochtaí infheistíochta faoi Bheartas
Comhtháthaithe an Aontais arna ghlacadh le haghaidh na tréimhse 2014 - 2020.”
(b)     I mír 4, cuirtear an fhomhír seo a leanas
isteach:
“Féadfaidh tionól EGTC dá dtagraítear in Airteagal
10(1)(a), áfach, téarmaí agus coinníollacha úsáide mhír de bhonneagar atá á
bainistiú ag EGTC a shainiú, lena n‑áirítear na taraifí agus na táillí
atá le híoc ag na húsáideoirí.”
(9)          Cuirtear an méid seo a leanas in
ionad mhír 2 d'Airteagal 8:
“2.     Sonrófar sa choinbhinsiún:
(a)
ainm an EGTC agus a oifig chláraithe;
(b)
méid na críche ina bhféadfaidh an EGTC a chúraimí a
chur i gcrích;
(c)
cuspóir agus cúraimí an EGTC;
(d)
a fhad agus na coinníollacha le
haghaidh a dhíscaoilte;
(e)
liosta a chomhaltaí;
(f)
an dlí sonrach de chuid an AE
nó an dlí náisiúnta sonrach is infheidhme maidir le léirmhíniú agus
forfheidhmiú an choinbhinsiúin;
(g)
an socrú do rannpháirtíocht
comhaltaí ó thríú tíortha nó ó chríocha thar lear más iomchuí;
(h)
an dlí sonrach de chuid an AE
nó an dlí náisiúnta sonrach is infheidhme maidir lena ghníomhaíochtaí, cé go
bhféadfadh dlí an Bhallstáit ina bhfeidhmíonn orgáin reachtúla a gcumhachtaí nó
ina ndéanann an EGTC a ghníomhaíochtaí a bheith sa dara ceann;
(i)
na rialacha is infheidhme
maidir le foireann EGTC chomh maith leis na prionsabail a rialaíonn na
socruithe maidir le bainistíocht pearsanra agus nósanna imeachta earcaíochta;
(j)
i gcás EGTC faoi dhliteanas
teoranta, na socruithe maidir le dliteanas na gcomhaltaí i gcomhréir le
hAirteagal 12(3);
(k)
na socruithe iomchuí le
haghaidh comhaitheantais, lena n-áirítear maidir le rialú airgeadais
bhainistíocht cistí poiblí; agus
(l)
na nósanna imeachta chun an
coinbhinsiún a leasú, lena n-áirítear comhlíonadh na n-oibleagáidí atá leagtha
amach in Airteagal 4 agus Airteagal 5.
Mar sin féin, i gcás nach bhfuil EGTC ach ag
bainistiú cláir chomhair nó cuid de faoi Bheartas Comhtháthaithe an Aontais
Eorpaigh, nó i gcás ina mbaineann EGTC le comhar idir-réigiúnach nó le líonraí
idir-réigiúnacha, níl gá le faisnéis faoi phointe (b).
Beidh feidhm ag na rialacha seo a leanas maidir le
foireann an EGTC dá dtagraítear i bpointe (i):
(a)
rialacha an Bhallstáit ina bhfuil a oifig
chláraithe ag an EGTC;
(b)
rialacha an Bhallstáit ina bhfuil foireann an EGTC
lonnaithe; nó
(c)
rialacha an Bhallstáit ar náisiúnach dá chuid an
comhalta foirne.
Ionas go gcaithfear ar bhealach comhionann leis an
bhfoireann uile atá ag obair ag an suíomh céanna, féadfaidh na rialacha agus na
dlíthe náisiúnta, bíodh rialacha agus dlíthe náisiúnta dlí phoiblí nó phríobháidigh
iontu, a bheith faoi réir rialacha breise ad hoc daingnithe ag an EGTC.”
(10)        Cuirtear an méid seo a leanas in
ionad mhír 2 d'Airteagal 9:
“2.     Beidh na nithe seo a leanas, ar a laghad,
sna reachtanna:
(d)
forálacha oibríochta orgáin an EGTC agus a gcuid inniúlachtaí,
chomh maith le líon ionadaithe na gcomhaltaí sna horgáin ábhartha;
(e)
nósanna imeachta cinnteoireachta an EGTC;
(f)
an teanga nó na teangacha oibre;
(g)
na socruithe maidir lena fheidhmiú;
(h)
na socruithe sonracha maidir le bainistíocht
pearsanra agus nósanna imeachta earcaíochta;
(i)
na socruithe maidir le
ranníocaíochtaí na gcomhaltaí;
(j)
na rialacha cuntasaíochta agus
buiséid is infheidhme maidir le gach comhalta den EGTC maidir leis;
(k)
iniúchóir seachtrach neamhspleách chuntais an EGTC
a ainmniú;
(l)
na socruithe maidir le dliteanas na gcomhaltaí i
gcomhréir le hAirteagal 12(2); agus
(m)
na nósanna imeachta chun na
reachtanna a leasú, lena n-áirítear comhlíonadh na n-oibleagáidí atá leagtha
amach in Airteagal 4 agus Airteagal 5.”
(11)        Cuirtear an méid seo a leanas in ionad
mhír 2 d'Airteagal 11:
“2.     Beidh ullmhúchán a chuntas lena n-áirítear
i gcás inar gá an tuarascáil bhliantúil a ghabhann leo agus iniúchadh agus
foilsiú na gcuntas sin, á rialú ag dlí an Bhallstáit ina bhfuil a oifig
chláraithe ag an EGTC.”
(12)        Leasaítear Airteagal 12 mar seo
a leanas:
(a)      Cuirtear an fhomhír seo a leanas le mír
1:
“Beidh EGTC faoi dhliteanas maidir lena chuid
fiach ar fad.”
(b)     Cuirtear an méid seo a
leanas in ionad mhír 2:
"2. D’ainneoin mhír 3, a mhéid is nach leor
sócmhainní EGTC lena dhliteanas a chumhdach, beidh a chomhaltaí faoi dhliteanas
maidir le fiacha an EGTC is cuma cén cineál iad, agus socrófar sciar gach
comhalta i gcomhréir lena ranníocaíocht phearsanta. Socrófar
na socruithe maidir le ranníocaíochtaí sna reachtanna.
Féadfaidh na comhaltaí foráil a dhéanamh sna
reachtanna go mbeidh siad faoi dhliteanas, tar éis dóibh scor de bheith ina
gcomhaltaí EGTC, maidir le hoibleagáidí a eascraíonn as gníomhaíochtaí an EGTC
le linn a mballraíochta.”
“2a.    Má tá dliteanas comhalta amháin ar a
laghad de EGTC teoranta nó curtha as an áireamh mar thoradh ar an dlí náisiúnta
faoina bhfuil sé bunaithe, féadfaidh na comhaltaí eile teorainn a chur lena
ndliteanas sa choinbhinsiún freisin.
Áireofar an focal “teoranta”
in ainm EGTC a bhfuil a chomhaltaí faoi dhliteanas teoranta.
Beidh an ceanglas maidir le
poiblíocht a thabhairt don choinbhinsiún, do reachtanna agus do chuntais EGTC a
bhfuil a chomhaltaí faoi dhliteanas teoranta ar a laghad cothrom leis na cinn
sin a cheanglaítear i gcás aonán dlíthiúil eile a bhfuil a chomhaltaí faoi
dhliteanas teoranta agus atá bunaithe faoi dhlíthe an Bhallstáit ina bhfuil a
oifig chláraithe ag an EGTC sin.
I gcás EGTC a bhfuil a
chomhaltaí faoi dhliteanas teoranta, féadfaidh Ballstáit a cheangal go mbeidh
árachas iomchuí ag an EGTC chun na rioscaí a bhaineann go sonrach le
gníomhaíochtaí an EGTC a chuimsiú.”
(13)        Cuirtear an méid seo a leanas in
ionad na chéad fomhíre d'Airteagal 15(2):
“2.     Ach amháin mar a bhforáiltear a mhalairt
sa Rialachán seo, beidh feidhm ag reachtaíocht an Aontais maidir le dlínse
maidir le díospóidí lena bhfuil baint ag EGTC. I gcás
ar bith nach bhfuil foráil déanta ina leith i reachtaíocht an Aontais den sórt
sin, is iad a bheidh sna cúirteanna inniúla le haghaidh díospóidí a réiteach cúirteanna
an Bhallstáit ina bhfuil a oifig chláraithe ag an EGTC.”
(14)        Cuirtear an méid seo a leanas in
ionad na chéad fomhíre d'Airteagal 16(1):
“1.     Déanfaidh Ballstáit cibé forálacha is
iomchuí chun cur i bhfeidhm éifeachtach an Rialacháin seo a áirithiú.
I gcás ina gceanglaítear a leithéid faoi théarmaí
dhlí náisiúnta Ballstáit, féadfaidh an Ballstát sin liosta cuimsitheach a bhunú
de na cúraimí atá ar chomhaltaí EGTC atá bunaithe faoina dhlíthe cheana féin, a
fhad is a bhaineann le comhar críche de réir bhrí Airteagal 3(1) laistigh
den Bhallstát sin.
Cuirfidh an Ballstát an
Coimisiún ar an eolas faoi aon fhorálacha arna nglacadh faoin Airteagal seo
agus tíolacfaidh sé na forálacha sin nó leasuithe orthu. Cuirfidh an Coimisiún
ansin na Ballstáit eile agus Coiste na Réigiún ar an eolas trína forálacha a
tharchur.”
(15)        Cuirtear an méid seo a leanas in
ionad Airteagal 17:
“Faoi lár 2018, cuirfidh an Coimisiún ar
aghaidh chuig Parlaimint na hEorpa, chuig an gComhairle agus chuig Coiste na
Réigiún tuarascáil mheastóireachta ar chur i bhfeidhm, ar éifeachtacht, ar
éifeachtúlacht, ar ábharthacht, ar bhreisluach Eorpach an Rialacháin seo agus
ar a mhéid is féidir é a shimpliú.
Beidh na tuarascálacha meastóireachta bunaithe ar
tháscairí a ghlacfaidh an Coimisiún trí bhíthin gníomhartha tarmligthe i
gcomhréir le hAirteagal 18.”
(16)        Cuirtear isteach an tAirteagal 18 seo
a leanas:
"Airteagal
18
An tarmligean a fheidhmiú
1.       Tugtar na cumhachtaí chun gníomhartha
tarmligthe a ghlacadh don Choimisiún faoi réir na gcoinníollacha atá leagtha
síos san Airteagal seo.
2.       Déanfar tarmligean na cumhachta dá
dtagraítear sa Rialachán seo a thabhairt don Choimisiún ar feadh tréimhse
neamhchinntithe ama ó dháta theacht i bhfeidhm an Rialacháin seo.
3.         Féadfaidh Parlaimint na hEorpa nó an
Chomhairle tarmligean na cumhachta dá dtagraítear in Airteagal 17 a chúlghairm
am ar bith.
I gcás cinnidh maidir le cúlghairm, cuirfear
deireadh le tarmligean na cumhachta a bheidh sonraithe sa chinneadh sin.
Tiocfaidh sé i bhfeidhm an lá tar éis fhoilsiú an chinnidh in Iris Oifigiúil
an Aontais Eorpaigh nó ag dáta níos déanaí a shonrófar sa chinneadh. Ní
dhéanfaidh sé difear do bhailíocht aon ghníomhartha tarmligthe atá i bhfeidhm
cheana féin.
4.       A luaithe a ghlacfaidh sé gníomh
tarmligthe, tabharfaidh an Coimisiún fógra ina leith go comhuaineach do
Pharlaimint na hEorpa agus don Chomhairle.
5.       Ní thiocfaidh na gníomhartha tarmligthe i
bhfeidhm ach amháin mura mbeidh agóid curtha in iúl ag Parlaimint na hEorpa nó
ag an gComhairle laistigh de thréimhse dhá mhí tar éis fógra faoin ngníomh sin
a bheith tugtha do Pharlaimint na hEorpa agus don Chomhairle nó más rud é, sula
rachfaidh an tréimhse sin in éag, go mbeidh Parlaimint na hEorpa agus an
Chomhairle araon tar éis a chur in iúl don Choimisiún nach ndéanfaidh siad aon
agóid. Cuirfear dhá mhí leis an tréimhse sin ar thionscnamh ó Pharlaimint na
hEorpa nó ón gComhairle.
Más rud é, ar dhul in éag na tréimhse sin, nach
bhfuil agóid déanta i gcoinne an ghnímh tharmligthe ag Parliamint na hEorpa ná
ag an gComhairle, foilseofar an gníomh in Iris Oifigiúil an Aontais Eorpaigh
agus tiocfaidh sé i bhfeidhm ar an dáta atá luaite ann.
Féadfar an gníomh tarmligthe a fhoilsiú in Iris
Oifigiúil an Aontais Eorpaigh agus féadfaidh sé teacht i bhfeidhm roimh
dhul in éag na tréimhse sin más rud é gur chuir Parlaimint na hEorpa agus an
Chomhairle an Coimisiún ar an eolas roimh an dáta sin go bhfuil sé beartaithe
acu gan agóid a dhéanamh.
Má dhéanann Parlaimint na hEorpa nó an Chomhairle
agóid i gcoinne gnímh tharmligthe, ní thiocfaidh sé i bhfeidhm. Luafaidh an
institiúid a dhéanfaidh agóid i gcoinne an ghnímh tharmligthe na cúiseanna lena
hagóid.
Airteagal 2
Foráil idirthréimhseach
1.
Níl oibleagáid ar EGTCanna a bunaíodh roimh theacht
i bhfeidhm an Rialacháin seo a gcoinbhinsiún agus a reachtanna a ailíniú le
forálacha an Rialacháin seo mar atá leasaithe.
2.
Clárófar EGTCanna ar tosaíodh nós imeachta faoi
Airteagal 4 ina leith roimh dháta chur i bhfeidhm an Rialacháin seo agus a
bhfuil an clárú agus/nó foilsiú amháin ina leith faoi Airteagal 5 fós gan
déanamh, clárófar agus/nó foilseofar iad de réir fhorálacha Rialachán (CE)
Uimh. 1082/2006 sula leasaítear é.
3.
Déanfar EGTCanna ar tosaíodh nós imeachta faoi
Airteagal 4 ina leith níos mó ná sé mhí roimh dháta chur i bhfeidhm an Rialacháin
seo a fhormheas de réir fhorálacha Rialachán (CE) Uimh. 1082/2006 sula
leasaítear é.
4.
Déanfar EGTCanna seachas iad siúd faoi mhír 2 agus
mhír 3 ar tosaíodh nós imeachta faoi Airteagal 3 ina leith roimh dháta
chur i bhfeidhm an Rialacháin seo a fhormheas de réir fhorálacha Rialachán (CE)
Uimh. 1082/2006 mar atá sé leasaithe ag an Rialachán seo.
Airteagal 3
Teacht i bhfeidhm
Tiocfaidh an Rialachán seo i bhfeidhm tar éis
a fhoilsithe in Iris Oifigiúil an Aontais Eorpaigh.
Beidh feidhm aige [Le
líonadh isteach ag Oifig na bhFoilseachán le dáta sé mhí ón dáta a dtagann an
Rialachán i bhfeidhm].
Déanfaidh Ballstáit na
leasuithe is gá ar na forálacha náisiúnta arna nglacadh i gcomhréir le
hAirteagal 16(1) de Rialachán (CE) Uimh. 1082/2006 a thíolacadh tráth nach
déanaí ná [...] [Le líonadh isteach ag Oifig na bhFoilseachán le dáta sé mhí
ón dáta a dtagann an Rialachán i bhfeidhm].
Airteagal 4
Beidh an Rialachán seo ina cheangal
go huile agus go hiomlán agus infheidhme go díreach i ngach Ballstát.
Arna dhéanamh sa Bhruiséil,
Thar ceann Pharlaimint na hEorpa              Thar
ceann na Comhairle
An tUachtarán                                               An
tUachtarán
IARSCRÍBHINN
Teimpléad
na faisnéise atá le tíolacadh faoi Airteagal 5(2)
BUNÚ
GRÚPÁLA EORPAÍ UM CHOMHAR
CRÍCHE (EGTC)
Rialachán (CE) Uimh. 1082/2006 ó Pharlaimint na hEorpa
agus ón gComhairle an 5 Iúil 2006
(IO L 210, 31.7.2006, lch. 219)
Áireofar an focal
“teoranta” in ainm EGTC a bhfuil a chomhaltaí faoi dhliteanas teoranta.
(Airteagal 12(2))
Cuireann
an réiltín* réimsí éigeantacha in iúl.
I.1) Ainm, seoladh agus pointe/pointí teagmhála
 Ainm cláraithe*:
 Oifig chláraithe*:
 Baile*:   || Cód Poist: || Tír*:
 Pointe/Pointí Teagmhála: Faoi bhráid: || Teileafón:
 Seoladh ríomhphoist:   || Facs:
 Seoladh/seoltaí gréasáin (más infheidhme)
I.2)
FAD NA GRÚPÁLA*:
 Fad na Grúpála:  tréimhse éiginnte  go dtí: // (ll/mm/bbbb)
 Dáta an chláraithe/an fhoilsithe: // (ll/mm/bbbb)
II. Cuspóirí*
 ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ Cód NUTS  Cód NUTS  Cód NUTS  Cód NUTS
III. Sonraí breise maidir le hainm na
grúpála (más infheidhme)
 Ainm as (sonraigh, le do thoil, leagan iomchuí tíre)   BE          BG      CZ     DK    DE    EE     IE      EL      ES    FR      IT       CY       LV      LT                                                              LU           HU     MT    NL     AT    PL      PT    RO     SI     SK     FI              SE           UK          Eile: _____                                                                      Ainm iomlán (más infheidhme):__________________________________________________________________ Ainm giorraithe (más infheidhme):__________________________________________________________________
-----------------------------------------Tá
Roinn III le húsáid a mhinice agus is gá ----------------------------------
IV. Comhaltaí*
 IV. 1) Líon iomlán na gcomhaltaí sa Ghrúpáil*:
 IV.2) Faisnéis faoi na comhaltaí*
 Ainm oifigiúil*:
 Seoladh poist:
 Baile:   || Cód Poist: || Tír*:
 Pointe/Pointí Teagmhála: Faoi bhráid: || Teileafón:
 Seoladh ríomhphoist:     || Facs:
 Seoladh/seoltaí gréasáin (más infheidhme)
 Saghas comhalta*:  Ballstát  Údarás náisiúnta  Údarás réigiúnach  Údarás áitiúil  Comhlacht arna rialú faoin dlí poiblí  Gnóthas poiblí  Comhlachas: ·               Ballstá(i)t          Iomlán:* ·               Údará(i)s náisiúnta         Iomlán:* ·               Údará(i)s réigiúnach(a)  Iomlán:* ·               Údará(i)s áitiúil/áitiúla    Iomlán:* ·               Comhlacht(aí) arna rialú faoin dlí poiblí            Iomlán:* ·               Gnótha(i)s p(h)oiblí       Iomlán:*  Tríú tír nó críoch thar lear
-----------------------------------------
Tá Roinn IV.2 le húsáid a mhinice agus is gá ----------------------------------
V. Faisnéis bhreise (más infheidhme)
 ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________ ________________________________________________________________________________________
VI.
Dáta seolta an fhógra seo:// (LL/mm/BBBB)
[1]               Tuarascáil ón gCoimisiún chuig Parlaimint na hEorpa agus
chuig an gComhairle: Cur i bhFeidhm an Rialachán (CE) Uimh. 1082/2006 maidir le
Grúpáil Eorpach um Chomhar Críche (EGTC) (Report from the Commission to the
European Parliament and the Council: The application of the Regulation (CE) No
1082/2006 on a European Grouping of Territorial Cooperation) COIM(2011) 462
leagan críochnaitheach, 29.7.2011.
[2]               http://portal.cor.europa.eu/egtc/en-US/Pages/welcome.aspx

[3]               Foilsíodh torthaí i gConclúidí Choiste na Réigiún maidir
leis an gcomhairliúchán- Athbhreithniú ar Rialachán (CE) 1082/2006 maidir le
Grúpáil Eorpach um Chomhar Críche, (Conclusions of the Committee of the
Regions about the joint consultation – The review of regulation (CE)
1082/2006 on the European Grouping of Territorial Cooperation) Coiste na
Réigiún, 2010, http://www.cor.europa.eu/COR_cms/ui/ViewDocument.aspx?contentid=366960dd-3c03-4efa-9230-665455fa6bb5
[4]               Own-Initiative Opinion of the Committee of the
Regions on New Perspectives for the Revision of the EGTC Regulation (Tuairim
Féintionscnaimh Choiste na Réigiún maidir le Peirspictíochtaí Nua chun
Rialachán EGTC a Athbhreithniú) (CdR 100/2000fin), Rapporteur: Alberto Núnez Feijóo.
[5]               Airteagal 14(3) de Rialachán (CE) ón gComhairle maidir
le creat dlí an Chomhphobail le haghaidh Cuibhreannais
Bhonneagair Taighde Eorpaigh (ERIC) (IO L 206, 8.8.2009, lch. 1): Más
rud é nach bhfuil dliteanas airgeadais na gcomhaltaí neamhtheoranta, gheobhaidh
ERIC árachas cuí chun na rioscaí a chlúdach arb iad na rioscaí a bhaineann go
sonrach le tógáil agus le hoibriú an bhonneagair. ("If the financial liability
of the members is not unlimited, the ERIC shall take appropriate insurance to
cover the risks specific to the construction and operation of the
infrastructure.")
[6]               IO C, , lch .
[7]               IO C, , lch. .
[8]               IO L 210, 31.7.2006, lch. 19.
[9]               COIM (2011) 462 leagan críochnaitheach.
[10]             IO L 134, 30.4.2004, lch. 114.
[11]             IO L 134, 30.4.2004, lch. 1.
[12]             Uimh. Phrótacail 3 a ghabhann leis an gCoinbhinsiún
Achoimreach Eorpach maidir le Comhar Trasteorann idir Pobail nó Údaráis
Chríochacha maidir le Grúpálacha Eora-Réigiúnacha Comhair (ECGanna), oscailte
le haghaidh sínithe an 16 Samhain 2009.
[13]             IO L 200, 7.6.2004, lch. 1.
[14]             IO L 134, 30.4.2004, lch. 1.
[15]             IO L 134, 30.4.2004, lch. 114


				|

		52011PC0888

			Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le bearta áirithe i ndáil le tíortha a cheadaíonn iascaireacht neamhinbhuanaithe chun stoic éisc a chaomhnú /* COIM/2011/0888 leagan deireanach - 2011/0434 (COD) */

			   	MEABHRÁN MÍNIÚCHÁIN
1.           COMHTHÉACS AN TOGRA
Ceanglaíonn Coinbhinsiún na Náisiún Aontaithe
maidir le Dlí na Farraige[1]
agus Comhaontú na Náisiún Aontaithe maidir le Stoic Éisc[2] ar Stáit chósta agus ar Stáit a
n‑iascann a gcabhlaigh na stoic sin i bhfarraigí arda atá tadhlach
comhoibriú maidir le bainistiú freagrach a dhéanamh ar stoic éisc traslimistéir
agus ar stoic éisc mhórimircigh chun a n‑inbhuanaitheacht fhadtéarmach a
áirithiú, trí chomhairliúchán díreach eatarthu nó trí na heagraíochtaí
réigiúnacha um bainistíocht iascaigh (RFMOanna) is iomchuí.
Is minic gur deacair teacht ar chomhaontú
maidir le bainistíocht stoc éisc traslimistéir agus mhórimircigh agus is gá na
Stáit ar fad lena mbaineann a bheith toilteanach i bhfírinne dul i gcomhar le
chéile chuige sin. De dheasca beart aontaobhach arna nglacadh ag Stáit áirithe
nach bhfuil sásta oibriú i dtreo beart comhaontaithe, d'fhéadfaí an stoc éisc i
gceist a ídiú go mór fiú dá maolódh Stáit eile a n‑iarrachtaí
iascaireachta.
Ós rud é gur margadh brabúsach é an AE mar
cheann scríbe do tháirgí iascaigh, tá freagracht ar leith air a áirithiú go n‑urramófar
an oibleagáid chomhair thuasluaite. Dá bhrí sin, is gá modh a thabhairt don AE
bearta éifeachtacha a ghlacadh i gcoinne Stát nach gcomhoibríonn de mheon macánta
le glacadh beart bainistíochta nó i gcoinne Stát atá freagrach as bearta agus
cleachtais ar cúis le róshaothrú stoc iad, chun an iascaireacht neamh‑inbhuanaithe
sin a dhídhreasú. Is é aidhm an togra seo sásra mear agus éifeachtach a leagan
amach chun bearta trádála agus eile a úsáid i gcásanna ar nós na gcásanna
thuasluaite. Bheadh sé mar aidhm ag na bearta sin comhar idir na Stáit i
dtrácht a chur chun cinn maidir le bearta iomchuí agus, an oiread is féidir,
comhaontaithe a ghlacadh ar son chaomhnú na stoc i gceist d'fhonn a áirithiú go
mbainfear úsáid optamach as na stoic sin.
2.           TORTHAÍ COMHAIRLIÚCHÁN LEIS NA PÁIRTITHE
LEASMHARA AGUS NA MEASÚNUITHE TIONCHAIR
Tríd na comhairliúcháin bhliantúla le Stáit
chósta nach bhfuil san AE maidir le bainistíocht stoc ar leas coiteann iad,
faightear deis dul i gcomhairle le geallsealbhóirí i dtaobh na mbeart is cóir a
dhéanamh sa chás nach bhfuil tríú tír sásta comhoibriú. Go ginearálta, iarrann
geallsealbhóirí ar an gCoimisiún srianta ar thrádáil a ghlacadh agus bearta de
chineálacha eile a dhéanamh d'fhonn brú a chur ar na tíortha sin ionas go
mbeidh siad sásta dul i mbun caiblíochtaí fiúntacha agus teacht ar réiteach
cothrom a d'áiritheoidh inbhuanaitheacht na stoc ar leas coiteann iad.
Sular ullmhaíodh measúnú tionchair i gcomhair
an togra seo, chuathas i mbun comhairliúcháin spriocdhírithe maidir le húsáid
beart trádála agus beart de chineálacha eile chun laghdú a fháil ar dhéine na
hiascaireachta á deanamh ag tríú tíortha a cheadaíonn iascaireacht neamh‑inbhuanaithe.
Bhí formhór na ngeallsealbhóirí, ach amháin an tionscal próiseála b'fhéidir, i
bhfabhar bearta trádála agus bearta de chineálacha eile a ghlacadh.
Rinneadh measúnú tionchair i gcomhair an togra
seo agus tá an achoimre feidhmiúcháin ag gabháil leis an togra. Go bunúsach,
rinneadh anailís sa mheasúnú tionchair ar an tionchar comhshaoil, eacnamaíoch
agus sóisialta a bheadh ag bearta ar raon ó "rogha nialais" go
toirmeasc iomlán ar allmhairiú an éisc agus an dtáirgí éisc i gceist, agus lena
n‑áirítear bearta a d'fhéadfadh dul níos faide ná bearta trádála agus cur
chuige neamhreachtach araon. Ba é conclúid an mheasúnaithe tionchair gurbh
iomchuí uirlis a thabhairt don AE chun bearta a ghlacadh go mear, agus bearta
trádála den chuid is mó. Thabharfaí na bearta isteach i gcoinne tíortha a
cheadaíonn iascaireacht a dhéantar ar bhealach neamh‑inbhuanaithe a
chuireann caomhnú stoc éisc i mbaol. Tugadh tásca ar an bhfoirm agus ar an
ábhar a d'fhéadfadh a bheith sna hionstraimí sin sa mheasúnú tionchair. As deireadh
ullmhú an bhirt, is léir gur cheart Airteagal 43(2) agus Airteagal 207
CFAE a bheith mar bhunús dlí leis an togra ós rud é gurb é bunchuspóir an
Rialacháin seo caomhnú stoc éisc a chur chun cinn agus ós rud é nach bhfuil
raon na mbeart atáthar a mheas teoranta go bearta trádála amháin.
3.           EILIMINTÍ DLÍ AN TOGRA
Sainítear príomhchuspóir an Rialacháin seo in Airteagal 1:
nós imeachta a leagan amach ionas go bhféadfar bearta cothromasacha
costéifeachtacha a dhéanamh chun inbhuanaitheacht iascaigh a chur chun cinn.
In Airteagal 2 go hAirteagal 5
tugtar tuairisc ar na tíortha a ndíreofar na bearta orthu (tíortha a cheadaíonn
iascaireacht neamh‑inbhuanaithe), ar na cineálacha éagsúla beart a
fhéadfar a ghlacadh agus ar na coinníollacha a chinnfidh cá háit agus cathain a
fhéadfar iad a ghlacadh. Ordaítear in Airteagal 4 go háirithe go nglacfar
na bearta mar ghníomhartha tarmligthe de chuid an Choimisiúin (bheadh an nós
imeachta scrúdúcháin infheidhme go ginearálta). I gcás ina luafar ceanglas
maidir le bearta a bheith comhsheasmhach le gealltanas idirnáisiúnta an AE, is
éard atá i gceist leis sin go luífidh na bearta le hoibleagáidí an AE faoi
Chomhaontú na hEagraíochta Domhanda Trádála, go háirithe a mhéid a bhaineann le
srianta trádála.
Sainítear in Airteagal 6 céimeanna
áirithe de phróiseas cuí a dhéanfar sula nglacfar na bearta i leith na dtíortha
a cheadaíonn iascaireacht neamh‑inbhuanaithe. Ba cheart do na bearta sin
éisteacht a thabhairt do na tíortha i dtrácht agus deis a thabhairt dóibh a
ngníomhaíochtaí a chur ina gceart. Cinntear tréimhse chur i bhfeidhm na mbeart
in Airteagal 7, faoi réir beart ceartaitheach a ghlacfaidh na tíortha lena
mbaineann.
Sainítear an Coiste a bheidh de chúnamh ag an
gCoimisiún i gcur chun feidhme an Rialacháin in Airteagal 8.
Tá teacht i bhfeidhm an Rialacháin leagtha
amach in Airteagal 9 mar 20 lá tar éis lá a fhoilsithe.
4.           IMPLEACHT BHUISÉADACH
Níl aon impleacht don bhuiséad i gceist.
2011/0434 (COD)
Togra le haghaidh
RIALACHÁIN Ó PHARLAIMINT NA hEORPA AGUS
ÓN gCOMHAIRLE
maidir le bearta áirithe i ndáil le tíortha a
cheadaíonn iascaireacht neamh‑inbhuanaithe chun stoic éisc a chaomhnú
TÁ PARLAIMINT NA hEORPA AGUS
COMHAIRLE AN AONTAIS EORPAIGH,
Ag féachaint don Chonradh ar Fheidhmiú an
Aontais Eorpaigh, agus go háirithe Airteagal 43(2) agus Airteagal 207 de,
Ag féachaint don togra ón gCoimisiún Eorpach,
Ag féachaint don tuairim ó Choiste Eacnamaíoch
agus Sóisialta na hEorpa[3],
Ag gníomhú dóibh i gcomhréir leis an
ngnáthnós imeachta reachtach,
De bharr an méid seo a leanas:
(1)
De réir mar a fhoráiltear i gCoinbhinsiún na
Náisiún Aontaithe maidir le Dlí na Farraige an 10 Nollaig 1982 (dá ngairtear
"UNCLOS" anseo feasta) agus i gComhaontú na Náisiún Aontaithe maidir
le Forálacha Choinbhinsiún na Náisiún Aontaithe maidir le Dlí na Farraige an 10
Nollaig 1982 i ndáil le Caomhnú agus le Bainistiú Stoc Éisc Traslimistéir agus
Stoc Éisc Mhórimircigh a chur chun feidhme an 4 Lúnasa 1995 (dá ngairtear
"Comhaontú na Náisiún Aontaithe maidir le Stoic Éisc" anseo feasta),
chun stoic éisc traslimistéir áirithe agus stoic éisc mhórimircigh áirithe a
bhainistiú teastaíonn comhar gach tíre a saothraíonn a cabhlaigh an stoc sin.
Féadfaidh an comhar sin a bhunú faoi chuimsiú na n‑eagraíochtaí
réigiúnacha um bainistíocht iascaigh (RFMOanna) nó, mura bhfuil inniúlacht ag
RFMOanna maidir leis an stoc i gceist, trí bhíthin socruithe ad‑hoc
i measc na dtíortha a bhfuil leas san iascach sin acu.
(2)
Tríú tíortha a bhfuil leas acu in iascach lena
mbaineann stoic ar leas coiteann don tír sin agus don Aontas é, i gcás ina
ndéanfaidh tír den sórt sin, gan aird chuí a thabhairt ar na modhanna
iascaireachta atá ann cheana féin agus/nó ar chearta, dualgais agus leasanna
Stát eile agus an Aontais, gníomhaíochtaí iascaireachta a chuirfidh
inbhuanaitheacht an stoic i mbaol, agus mainníonn siad comhoibriú leis an
Aontas chun é a bhainistiú, ba cheart bearta sonracha a ghlacadh chun cuidiú na
dtíortha sin le caomhnú an stoic a chur chun cinn.
(3)
Ba cheart a mheas go bhfuil stoic éisc i staid
inbhuanaithe i gcás ina gcoinnítear iad go leanúnach ar na leibhéil, nó os
coinn na leibhéal, ar féidir leo uastáirgeacht inbhuanaithe a tháirgeadh dá
dtagraítear in Airteagal 61(3) agus in Airteagal 119(1) de UNCLOS
agus in Airteagal 5(b) de Chomhaontú na Náisiún Aontaithe maidir le Stoic Éisc.
(4)
Is gá na coinníollacha a shainiú faoinar féidir a
mheas go gceadaíonn tír iascaireacht neamh‑inbhuanaithe agus faoinar
féidir í a chur faoi réir beart faoin Rialacháin seo, lena n‑áirítear
próiseas a thabharfaidh ceart éisteacht a fháil do na tíortha lena mbaineann
agus a thabharfaidh deis dóibh bearta ceartaitheacha a dhéanamh.
(5)
Thairis sin, is gá a shainiú an cineál beart is
féidir a dhéanamh i ndáil le tíortha a cheadaíonn iascaireacht neamh‑inbhuanaithe
agus coinníollacha ginearálta a bhunú chun bearta den sórt sin a ghlacadh ionas
go mbeidh siad bunaithe ar chritéir oibiachtúla chothromasacha
chostéifeachtacha atá i gcomhréir le dlí idirnáisiúnta, go háirithe leis an
gComhaontú lenar bunaíodh an Eagraíocht Dhomhanda Trádála.
(6)
Ba cheart na bearta sin a bheith dírithe ar dhíchur
na ndreasachtaí atá ann do chabhlaigh na tíre a cheadaíonn iascaireacht neamh‑inbhuanaithe,
iascaireacht a dhéanamh ar an stoc ar leas coiteann é. Féadfar é sin a bhaint
amach, mar shampla, trí shrian a chur ar allmhairithe táirgí éisc arna ngabháil
ag soithí a dhéanann iascaireacht ar stoc ar leas coiteann é faoi mhortabháil
tíre a cheadaíonn iascaireacht neamh‑inbhuanaithe, trí shrian a chur ar
sholáthar seirbhísí calafoirt do na soithí sin, nó trína sheachaint go n‑úsáidfí
soithí iascaireachta ón AE nó trealamh iascaireachta ón AE chun iascaireacht a
dhéanamh ar an stoc ar leas coiteann é faoi mhortabháil na tíre a cheadaíonn
iascaireacht neamh‑inbhuanaithe.
(7)
Chun bearta éifeachtacha agus comhtháite ón Aontas
a áirithiú chun stoic éisc a chaomhnú, tá sé den tábhacht go tabharfar ar aird
na bearta atá leagtha amach in Rialachán (CE) Uimh. 1005/2008 an 29 Meán
Fómhair 2008 lena mbunaítear córas Comhphobail chun iascaireacht
neamhdhleathach, neamhthuairiscthe agus neamhrialáilte a chosc, a dhíspreagadh
agus a dhíothú[4].
(8)
Is gá meastóireacht a dhéanamh ar na héifeachtaí
comhshaoil, trádála, eacnamaíocha agus sóisialta a mbeifear ag súil leo de
bharr beart den sórt sin, sula nglactar iad.
(9)
Ba cheart do na bearta arna nglacadh de bhun an
Rialacháin seo scor d'fheidhm a bheith acu an tráth a ghlacfaidh an tír a
cheadaíonn iascaireacht neamh‑inbhuanaithe na bearta is gá chun cuidiú le
caomhnú an stoic ar leas coiteann é.
(10)
Chun dálaí aonfhoirmeacha a áirithiú chun an
Rialachán seo a chur chun feidhme ba cheart cumhachtaí cur chun
feidhme a thabhairt don Choimisiún. Ba cheart na cumhachtaí sin a
fheidhmiú trí ghníomhartha cur chun feidhme lena bhforáiltear maidir leis an
nós imeachta scrúdúcháin i gcomhréir le hAirteagal 2(2) de Rialachán (AE) Uimh. 182/2011
ó Pharlaimint na hEorpa agus ón gComhairle an 16 Feabhra 2011 lena
leagtar síos na rialacha agus na prionsabail ghinearálta a bhaineann leis na
sásraí maidir le rialú ag na Ballstáit ar fheidhmiú cumhachtaí cur chun feidhme
ag an gCoimisiún[5].
Ar chúiseanna práinne áfach, na cinntí an scorfaidh na bearta d'fheidhm a
bheith acu, ba cheart iad a ghlacadh mar ghníomhartha cur chun feidhme atá
infheidhme gan mhoill i gcomhréir le hAirteagal 8 den Rialachán i dtrácht.
(11)
Ba cheart don Choimisiún bearta cur chun feidhme
atá infheidhme gan mhoill a ghlacadh más rud é, i gcásanna cuí-réasúnaithe a
bhaineann le deireadh cur i bhfeidhm beart arna ndéanamh de bhun an Rialacháin
seo, gur gá sin ar mhórchúiseanna práinne,
TAR ÉIS AN RIALACHÁN SEO A GHLACADH:
Airteagal 1
Ábhar agus raon feidhme
1.
Leis an Rialachán seo leagtar síos an creat chun
bearta áirithe a ghlacadh maidir le gníomhaíochtaí a bhaineann le hiascach agus
le beartais tríú tíortha d'fhonn inbhuanaitheacht fhadtéarmach a áirithiú i
gcás stoc éisc ar leas coiteann iad don Aontas Eorpach agus do na tríú tíortha
sin.
2.
Féadfaidh feidhm a bheith ag na bearta arna
nglacadh de bhun an Rialacháin seo i ngach cás ina dteastaíonn comhoibriú leis
an Aontas chun stoic ar leas coiteann iad a chomhbhainistiú, lena n‑áirítear
cás ina ndéanfar an comhoibriú sin i gcomhthéacs eagraíochta réigiúnaí um
bainistíocht iascaigh nó comhlachta inchurtha.
Airteagal 2
Sainmhínithe
Chun críocha an Rialacháin seo, beidh feidhm
ag na sainmhínithe seo a leanas:
(a)
ciallaíonn "stoc ar leas coiteann é" stoc
éisc atá ar fáil do chabhlaigh Ballstát agus do thríú tíortha araon de bharr a
dháilte gheografaigh agus ar stoc éisc é a theastaíonn comhar idir na tríú
tíortha sin agus an tAontas chun é a bhainistiú;
(b)
ciallaíonn "speicis bhainteacha" aon
speicis éisc arb ann dóibh in iascach measctha in éineacht le stoc ar leas
coiteann é;
(c)
ciallaíonn "iascach measctha" iascach ina
bhfuil níos mó ná speiceas amháin i láthair sa limistéar ina bhfuil
iascaireacht ar siúl agus a bhfuil baol ann go ngabhfar iad sa trealamh
iascaireachta.
(d)
ciallaíonn "eagraíocht réigiúnach um
bainistíocht iascaigh" eagraíocht fhoréigiúnach nó réigiúnach nó
eagraíocht inchurtha a bhfuil sé d'inniúlacht aici, arna aithint sin faoi dhlí
idirnáisiúnta, bearta caomhnaithe agus bainistíochta a bhunú i gcomhair beo‑acmhainní
muirí arna gcur faoina mortabháil de bhua an choinbhinsiúin nó an
chomhaontaithe lenar bunaíodh í;
(e)
ciallaíonn "allmhairiú" iasc nó táirgí
éisc a thabhairt isteach i gcríoch an Aontais, lena n‑áirítear lena dtrasloingsiú
ag calafoirt ina chríoch;
(f)
ciallaíonn "trasloingsiú" na táirgí
iascaigh go léir, nó cuid díobh, atá ar bord soithigh iascaireachta a dhíluchtú
chuig soitheach iascaireachta eile;
(g)
ciallaíonn "uastáirgeacht inbhuanaithe"
an ghabháil uasta is féidir a thógáil as stoc éisc ar feadh tréimhse éiginnte.
Airteagal 3
Tíortha cheadaíonn iascaireacht neamh‑inbhuanaithe
1.
Féadfaidh tríú tír a shainaithint mar thír a
cheadaíonn iascaireacht neamh‑inbhuanaithe sa chás seo a leanas:
(a)
mainníonn sé comhoibriú leis an Aontas chun stoc ar
leas coiteann é a bhainistiú i gcomhréir le forálacha Choinbhinsiún na Náisiún
Aontaithe maidir le Dlí na Farraige ná le forálacha Chomhaontú na Náisiún
Aontaithe maidir le Forálacha Choinbhinsiún na Náisiún Aontaithe maidir le Dlí
na Farraige an 10 Nollaig 1982 i ndáil le Caomhnú agus le Bainistiú Stoc
Éisc Traslimistéir agus Stoc Éisc Mhórimircigh a chur chun feidhme an 4 Lúnasa 1995,
agus
(b)
is tríú tír í
(a)
a mhainnigh aon bhearta bainistíochta iascaigh a
ghlacadh, nó
(b)
a ghlac bearta den sórt sin gan aird chuí ar
thabhairt ar chearta, dualgais agus leasanna Stát eile ná an Aontais, agus ar
bearta bainistíochta iascaigh iad a d'fhágfadh an stoc faoi bhun na leibhéal ar
féidir leo uastáirgeacht inbhuanaithe a tháirgeadh, nuair a mheastar i dteannta
bearta arna ndéanamh ag an Aontas go neamhspleách nó i gcomhar le tíortha eile
iad.
2.
Chun críocha mhír 1(b)(ii), is ar bhonn na fianaise
eolaíche is fearr dá bhfuil ar fáil a chinnfear na leibhéil stoic ar féidir leo
uastáirgeacht inbhuanaithe a tháirgeadh.
Airteagal 4
Bearta a fhéadfar a ghlacadh i ndáil le tíortha a cheadaíonn iascaireacht neamh‑inbhuanaithe
1.
Féadfaidh an Coimisiún, trí bhíthin gníomhartha
tarmligthe, na bearta seo a leanas a ghlacadh i ndáil le tíortha a cheadaíonn
iascaireacht neamh‑inbhuanaithe:
(a)
na tíortha a cheadaíonn iascaireacht neamh‑inbhuanaithe
a shainaithint;
(b)
na soithí sonracha nó na cabhlaigh shonracha a
bhfuil feidhm ag bearta áirithe maidir leo a shainaithint, más gá;
(c)
srianta cainníochtúla a chur ar allmhairithe éisc
isteach san Aontas d'iasc a thagann ón stoc ar leas coiteann é agus a gabhadh
faoi rialú na tíre a cheadaíonn iascaireacht nach bhfuil inbhuanaithe, agus ar
allmhairithe táirgí éisc atá déanta d'iasc nó ina bhfuil iasc den sórt sin;
(d)
srianta cainníochtúla a chur ar allmhairithe éisc
d'aon speiceas bainteach isteach san Aontas sa chás gur gabhadh é linn
iascaireacht a dhéanamh ar an stoc ar leas coiteann é faoi rialú na tíre a
cheadaíonn iascaireacht nach bhfuil inbhuanaithe, agus ar allmhairithe táirgí
éisc atá déanta d'iasc nó ina bhfuil iasc den sórt sin; i gcás den sórt sin,
saineoidh an Coimisiún modhanna iomchuí chun a chinneadh cé na gabhálacha atá
laistigh de raon feidhme an bhirt;
(e)
srianta a chur ar úsáid chalafoirt an Aontais ag
soithí atá faoi bhratach na tíre a cheadaíonn iascaireacht neamh‑inbhuanaithe
ar soithí iad a iascann an stoc ar leas coiteann é agus ag soithí a iompraíonn
iasc agus táirgí éisc a thagann ón stoc ar leas coiteann é agus a ghabh soithí
a bhí faoi bhratach na tíre a cheadaíonn iascaireacht neamhinbhuanaithe nó a
ghabh soithí a bhí údaraithe ag an tír sin cé go raibh siad faoi bhratach eile;
ní bheidh feidhm ag srianta den sórt sin i gcásanna force majeure ná i
gcásanna éigeantais laistigh de bhrí Airteagal 18 de UNCLOS (force majeure
nó éigeantas) maidir le seirbhísí is fíorghá chun na cásanna sin a leigheas;
(f)
toirmeasc a chur ar oibreoirí eacnamaíocha an
Aontais soithí iascaireachta atá faoi bhratach tíortha a cheadaíonn
iascaireacht neamh‑inbhuanaithe a cheannach;
(g)
toirmeasc a chur ar chlár loingseoireachta soithí
atá faoi bhratach Ballstáit a aistriú go tíortha a cheadaíonn iascaireacht neamh‑inbhuanaithe;
(h)
toirmeasc a chur ar Bhallstáit a údarú go
dtabharfaí comhaontuithe cairtfhostaithe i gcrích le hoibreoirí eacnamaíocha ó
thíortha a cheadaíonn iascaireacht neamh‑inbhuanaithe;
(i)
toirmeasc a chur ar shoithí iascaireachta atá faoi
bhratach Ballstáit, nó ar threalamh agus soláthairtí iascaireachta a bhfuil gá
leo chun iascaireacht a dhéanamh ar an stoc ar leas coiteann é, a onnmhairiú
chuig tíortha a cheadaíonn iascaireacht neamh‑inbhuanaithe;
(j)
toirmeasc a chur ar chomhaontuithe trádála
príobháideacha a thabhairt i gcrích idir náisiúnaigh Ballstáit agus tíortha a
cheadaíonn iascaireacht neamh‑inbhuanaithe a bhfuil sé d'aidhm acu ligean
do shoitheach iascaireachta atá faoi bhratach an Bhallstáit sin leas a bhaint
as deiseanna iascaireachta na dtíortha sin.
(k)
toirmeasc a chur ar chomhoibríochtaí iascaireachta
ina bhfuil soithí iascaireachta atá faoi bhratach Ballstáit agus soithí
iascaireachta atá faoi bhratach tíre a cheadaíonn iascaireacht neamh‑inbhuanaithe
páirteach;
2.
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá tagraítear in Airteagal 8(2).

Airteagal 5
Ceanglais ghinearálta maidir leis na bearta arna nglacadh de bhun an Rialacháin
seo
1.
Na bearta arna nglacadh i gcomhréir leis an
Rialachán seo:
(a)
bainfidh siad le caomhnú an stoic ar leas coiteann
é;
(b)
tabharfar éifeacht dóibh i gcomhar le srianta ar
iascaireacht ag soithí an Aontais nó ar tháirgeadh nó ar thomhailt laistigh den
Aontas i ndáil le hiasc den speiceas ar glacadh na bearta de bhun an Rialacháin
seo ina thaobh, agus i ndáil le táirgí éisc déanta d'iasc nó ina bhfuil iasc
den sórt sin. Ní bheidh feidhm ag na srianta sin, i gcás speiceas bainteach,
ach amháin nuair a ghabhtar na speicis sin i rith iascaireacht a dhéanamh ar an
stoc ar leas coiteann é;
(c)
luífidh siad leis na hoibleagáidí arna bhforchur ag
comhaontuithe idirnáisiúnta ar páirtí iontu an tAontas agus aon noirm ábhartha
eile den dlí idirnáisiúnta.
2.
Sna bearta arna nglacadh i gcomhréir leis an
Rialachán seo, cuirfear bearta a glacadh cheana de bhun Rialachán (CE) Uimh. 1005/2008
san áireamh.
3.
Ní chuirfear na bearta arna nglacadh i gcomhréir
leis an Rialachán seo i bhfeidhm ar bhealach go bhféadfaí áis a bhaint astu le
haghaidh idirdhealú treallach ná idirdhealú gan bunús idir tíortha ina bhfuil
na coinníollacha céanna i réim, ná chun srianadh faoi cheilt a dhéanamh ar an
trádáil idirnáisiúnta.
4.
Agus bearta á nglacadh aige i gcomhréir leis an
Rialachán seo, déanfaidh an Coimisiún meastóireacht ar na héifeachtaí
comhshaoil, trádála, eacnamaíocha agus sóisialta a bheidh ag na bearta sin sa
ghearrthéarma agus san fhadtéarma agus ar an ualach riaracháin a bhainfidh lena
gcur chun feidhme.
5.
Leis na bearta arna nglacadh i gcomhréir leis an
Rialachán seo, forálfar maidir le córas iomchuí i gcomhair a bhforghníomhaithe
ag na húdaráis inniúla.
Airteagal 6
Nósanna imeachta sula nglacfar bearta i ndáil le tíortha a cheadaíonn
iascaireacht neamh‑inbhuanaithe
1.
I gcás ina measfaidh sé gur gá bearta a ghlacadh de
bhun Airteagal 4, tabharfaidh an Coimisiún fógra don tír i dtrácht go
bhfuil sé beartaithe é a shainaithint mar thír a cheadaíonn iascaireacht neamh‑inbhuanaithe.
2.
Beidh faisnéis ar áireamh san fhógra sin maidir
leis na fáthanna a bhfuil an tír sin arna sainaithint mar thír a cheadaíonn
iascaireacht neamh‑inbhuanaithe agus tabharfar tuairisc ar na bearta a
d'fhéadfaí a dhéanamh ina taobh i gcomhréir leis an Rialachán seo.
3.
Sula nglacfaidh sé bearta de bhun Airteagal 4,
tabharfaidh an Coimisiún deis réasúnach don tríú tír i dtrácht freagra a
thabhairt ar an bhfógra i scríbhinn agus an staid a leigheas.
Airteagal 7
Tréimhse chur i bhfeidhm na mbeart i ndáil le tíortha a cheadaíonn iascaireacht
neamh‑inbhuanaithe
1.
Scoirfidh na bearta arna nglacadh i gcomhréir leis
an Rialachán seo d'fheidhm a bheith acu tráth a ghlacfaidh an tír a cheadaíonn
iascaireacht neamh‑inbhuanaithe bearta ceartaitheacha iomchuí chun an
stoc ar leas coiteann é a bhainistiú, ar bearta iad:
(a)
a comhaontaíodh i gcomhthéacs comhairliúcháin leis
an Aontas agus, más infheidhme, le tíortha eile lena mbaineann, nó
(b)
nach mbainfidh an bonn d'éifeacht beart arna
nglacadh ag an AE go neamhspleách nó i gcomhar le tíortha eile maidir le caomhnú
na stoc éisc lena mbaineann.
2.
Cinnfidh an Coimisiún, trí bhíthin gníomhartha cur
chun feidhme, an bhfuil na coinníollacha atá leagtha síos i mír 1 arna
gcomhlíonadh agus cinnfidh sé, más gá, go scoirfidh na bearta arna nglacadh de
bhun Airteagal 4 d'fheidhm a bheith acu. Déanfar na gníomhartha cur chun
feidhme sin a ghlacadh i gcomhréir leis an nós imeachta scrúdúcháin dá
tagraítear in Airteagal 8(2).
              Ar mhórchúiseanna práinne
cuí-réasúnaithe a bhaineann le briseadh eacnamaíoch nó sóisialta gan choinne,
glacfaidh an Coimisiún gníomhartha cur chun feidhme a bheidh le cur i bhfeidhm
gan mhoill chun a chinneadh go scoirfidh na bearta arna nglacadh de bhun Airteagal 4
d'fheidhm a bheith acu. Déanfar na gníomhartha cur chun feidhme sin a ghlacadh
i gcomhréir leis an nós imeachta scrúdúcháin dá tagraítear in Airteagal 8(3).

Airteagal 8
Nós imeachta coiste
1.
Beidh coiste de chúnamh ag an gCoimisiún. Is é a
bheidh sa Choiste sin Coiste de réir bhrí Rialachán (AE) Uimh. 182/2011.
2.
I gcás ina ndéanfar tagairt don mhír seo, beidh
feidhm ag Airteagal 5 de Rialachán (AE) Uimh. 182/2011.
I gcás ina mbeidh tuairim an choiste le fáil
trí nós imeachta i scríbhinn, cuirfear deireadh leis an nós imeachta sin gan
toradh nuair a chinnfidh cathaoirleach an choiste amhlaidh, laistigh den
teorainn ama chun tuairim a thabhairt, nó nuair a iarrfaidh tromlach simplí de
chomhaltaí an choiste é.
3.
I gcás ina ndéanfar tagairt don mhír seo,
beidh feidhm ag Airteagal 8 de Rialachán (AE) Uimh. 182/2011 i
gcomhar le hAirteagal 5 den Rialachán sin.
Airteagal 9
Teacht i bhfeidhm
Tiocfaidh an Rialachán seo i bhfeidhm an
fichiú lá tar éis lá a fhoilsithe in Iris Oifigiúil an Aontais Eorpaigh.
Beidh an Rialachán seo ina cheangal
go huile agus go hiomlán agus beidh sé infheidhme go díreach i ngach Ballstát.
Arna dhéanamh sa Bhruiséil,
Thar ceann Pharlaimint na hEorpa              Thar
ceann na Comhairle
An tUachtarán                                               An
tUachtarán
[1]               Coinbhinsiún na Náisiún Aontaithe
maidir le Dlí na Farraige an 10 Nollaig 1982.
[2]               Comhaontú na Náisiún Aontaithe
maidir le Forálacha Choinbhinsiún na Náisiún Aontaithe maidir le Dlí na
Farraige an 10 Nollaig 1982 i ndáil le Caomhnú agus le Bainistiú Stoc Éisc
Traslimistéir agus Stoc Éisc Mhórimircigh a chur chun feidhme an 4 Lúnasa 1995.
[3]               IO C , , lch. .
[4]               IO L 286, 29.10.2008, lch. 1.
[5]               IO L 55, 28.2.2011, lch. 13.


|

52011PC0479

/* COIM/2011/0479 leagan deireanach - 2011/0218 (COD) */  Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 1967/2006 ón gComhairle maidir le bearta bainistíochta i leith saothrú inbhuanaithe acmhainní iascaigh sa Mheánmhuir

	MEABHRÁN MÍNIÚCHÁIN1. COMHTHÉACS AN TOGRASa Chonradh ar Fheidhmiú an Aontais Eorpaigh (CFAE) déantar idirdhealú idir na cumhachtaí arna dtarmligean chuig an gCoimisiún chun gníomhartha neamhreachtacha a bhfuil feidhm ghinearálta leo a ghlacadh chun eilimintí neamhriachtanacha áirithe a fhorlíonadh nó a leasú sa ghníomh reachtach mar atá leagtha síos in Airteagal 290(1) den CFAE (gníomhartha tarmligthe), agus na cumhachtaí arna dtabhairt don Choimisiún coinníollacha aonfhoirmeacha a ghlacadh chun gníomhartha de chuid an Aontais atá ina gceangal dlí a chur chun feidhme mar atá leagtha síos in Airteagal 291(2) den CFAE (gníomhartha cur chun feidhme).I gcomhthéacs ailíniú Rialachán (CE) Uimh. 1967/2006 le rialacha nua an CFAE, tá cumhachtaí a thugtar faoi láthair don Choimisiún faoin Rialachán sin athaicmithe i mbearta de chineál tarmligthe agus i mbearta de chineál cur chun feidhme.Ag leanúint ón gclár sin, ullmhaíodh dréacht-togra le Rialachán (CE) Uimh. 1967/2006 a leasú.De bhun Airteagal 290 den Chonradh, tugann an Reachtóir an cúram don Choimisiún eilimintí neamhriachtanacha áirithe den Rialachán sin a chomhlánú nó a mhodhnú.Féadfaidh an Coimisiún, dá bhrí sin, gníomh tarmligthe a ghlacadh chun maoluithe a thabhairt ar roinnt forálacha den Rialachán sin tráth a mbeidh deis den sórt sin foráilte go sainráite agus ar choinníoll go mbeidh na coinníollacha diana a leagtar amach sa Rialachán sin comhlíonta (Airteagal 4 agus Airteagal 13). Tá sé de chumhacht ag an gCoimisiún na critéir a ghlacadh a chuirfear i bhfeidhm maidir le sainiú agus cionroinnt bealaí cúrsa do longa a bhfuil trealamh comhbhailiúchán iasc (FAD) feistithe orthu i gcás iascaigh dorád i gcrios bainistíochta 25 míle timpeall Mhálta (Airteagal 27). Ar an gcaoi chéanna, tá sé de chumhacht ag an gCoimisiún rialacha mionsonraithe a ghlacadh maidir le sonraíochtaí teicniúla breise ar shaintréithe an trealaimh iascaireachta (Iarscríbhinn I mír (B) 3 agus Iarscríbhinn II mír 7) a bheidh ina fhorlíonadh ar na saintréithe ar threalamh atá ann cheana. Ina theannta sin, glacfaidh an Coimisiún gníomhartha tarmligthe maidir leis na leasuithe ar na hIarscríbhinní a ghabhann leis an Rialachán seo.2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS NA MEASÚNUITHE TIONCHAIRNí raibh aon ghá le comhairliúchán le páirtithe leasmhara ná le measúnú tionchair.3. EILIMINTÍ DLÍ AN TOGRA-  Achoimre ar an ngníomhaíocht atá beartaitheCumhachtaí tarmligthe an Choimisiúin i Rialachán (CE) Uimh. 1967/2006 ón gComhairle a shainaithint agus an nós imeachta comhfhreagrach a bhunú chun na gníomhartha sin a ghlacadh.-  Bunús dlíAirteagal 43(2) den Chonradh ar Fheidhmiú an Aontais Eorpaigh.-  Prionsabal na coimhdeachtaTagann an togra faoi inniúlacht eisiach an Aontais Eorpaigh.-  Prionsabal na comhréireachtaTá an togra seo ag leasú beart atá ann cheana i Rialachán (CE) Uimh. 1967/2006 ón gComhairle, agus níl aon chúis imní ann faoi phrionsabal na comhréireachta dá bhrí sin.-  Rogha na hionstraimeAn ionstraim atá beartaithe: Rialachán ó Pharlaimint na hEorpa agus ón gComhairle.Ní bheadh ionstraimí eile leormhaith ar an gcúis seo a leanas: ní mór Rialachán a leasú le Rialachán eile.4. IMPLEACHTAÍ BUISÉADACHANíl aon chaiteachas breise ón Aontas i gceist leis an mbeart seo.2011/0218 (COD)Togra le haghaidhRIALACHÁIN Ó PHARLAIMINT NA hEORPA AGUS ÓN gCOMHAIRLElena leasaítear Rialachán (CE) Uimh. 1967/2006 ón gComhairle maidir le bearta bainistíochta i leith saothrú inbhuanaithe acmhainní iascaigh sa MheánmhuirTÁ PARLAIMINT NA hEORPA AGUS COMHAIRLE AN AONTAIS EORPAIGH,Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de,Ag féachaint don togra ón gCoimisiún Eorpach,Tar éis dóibh an dréachtghníomh reachtach a chur chuig na parlaimintí náisiúnta,Ag féachaint don tuairim ó Choiste Eacnamaíoch agus Sóisialta na hEorpa,Ag gníomhú dóibh i gcomhréir leis an ngnáthnós imeachta reachtach,De bharr an méid seo a leanas:1.  Le Rialachán (CE) Uimh. 1967/2006 ón gComhairle[1] tugtar cumhachtaí don Choimisiún roinnt de na forálacha sa Rialachán sin a chur chun feidhme.2.  Mar thoradh ar theacht i bhfeidhm Chonradh Liospóin, is gá na cumhachtaí a thugtar don Choimisiún faoi Rialachán (CE) Uimh. 1967/2006 a ailíniú le hAirteagal 290 den Chonradh ar Fheidhmiú an Aontais Eorpaigh.3.  D'fhonn roinnt d'fhorálacha Rialachán (CE) Uimh. 1967/2006 a chur i bhfeidhm, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir leis an méid seo a leanas:4.  maoluithe a bhronnadh sna cásanna sin a bhfuil foráil shonrach maidir leo sa Rialachán sin;5.  critéir a leagan síos a chuirfear i bhfeidhm maidir le sainiú agus cionroinnt bealaí cúrsa do longa a bhfuil trealamh comhbhailiúchán iasc (FAD) feistithe orthu i gcás iascaigh dorád i gcrios bainistíochta 25 míle timpeall Mhálta;6.  rialacha mionsonraithe a ghlacadh maidir le sonraíochtaí teicniúla breise le haghaidh painéal de mhogall cearnógach a chuirtear isteach i líonta tarraingthe;7.  sonraíochtaí teicniúla a ghlacadh lena gcuirtear teorainn le huastoisí na téide snámhán, na téide grinnill, imlíne na dtrál agus uaslíon na líonta i dtráil ilrige, agus8.  leasuithe ar na hIarscríbhinní a ghabhann le Rialachán (CE) Uimh. 1967/2006.9.  Tá sé an-tábhachtach go ndéanfaidh an Coimisiún comhairliúcháin iomchuí le linn a chuid réamhoibre, lena n-áirítear leibhéal na saineolaithe. Agus gníomhartha tarmligthe á n-ullmhú agus á dtarraingt suas aige, ba cheart don Choimisiún a áirithiú go ndéanfar na doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle.10.  Ar chúiseanna soiléire, ba cheart an tagairt a dhéantar do cheapacha den fhéar mara Posidonia oceanica in Airteagal 4(5) a mhodhnú.11.  Tá gá le faisnéis theicniúil agus eolaíoch bhreise chun sainiúlachtaí iascach na Meánmhara a chur san áireamh le go bhféadfaidh an Coimisiún sonraíochtaí teicniúla a bhunú lena bhféadfaí teorainn a chur le huastoisí na dtrál agus le huaslíon na líonta i dtráil ilrige, mar a luaitear thuas;12.  Ba cheart, dá bhrí sin, Rialachán (CE) Uimh. 1967/2006 a leasú dá réir,TAR ÉIS AN RIALACHÁN SEO A GHLACADH:Airteagal 1Leasaítear Rialachán (CE) Uimh. 1967/2006 mar seo a leanas:13.  Cuirtear an méid seo a leanas in ionad an réamhrá in Airteagal 4(5):"5. De mhaolú ar fhomhír 1 de mhír 1, féadfaidh an Coimisiún, trí ghníomhartha tarmligthe arna nglacadh i gcomhréir le hAirteagal 30a, an iascaireacht a dhéanann soithí atá níos giorra ná, nó cothrom le, 12 mhéadar ar fad ar an iomlán agus a bhfuil inneall de chumhacht níos laige ná, nó cothrom le, 85 kW iontu agus a bhfuil líonta a tharraingítear ar an ngrinneall feistithe orthu, rud a dhéantaí de ghnáth os cionn na gceapach den fhéar mara de chineál Posidonia oceanica, a údarú, ar choinníoll:"14.  Leasaítear Airteagal 13 mar seo a leanas:15.  Cuirtear an méid seo a leanas in ionad mhír 5:"5. Féadfaidh na Ballstáit maolú ar mhíreanna 1, 2 agus 3 a iarraidh. Féadfaidh an Coimisiún, trí ghníomhartha tarmligthe arna nglacadh i gcomhréir le hAirteagal 30a, maoluithe den sórt sin a cheadú ar choinníoll go bhfuil bonn cirt leo de bharr sainghnéithe geografacha na limistéar farraige lena mbaineann, amhail an méid theoranta atá sa scairbh ilchríochach feadh chósta iomlán Ballstáit nó an t-achar teoranta atá sna meánna intrálaeireachta, i gcás nach mbíonn aon tionchar suntasach ag an iascach ar an muirthimpeallacht agus go ndéanann sé difear do ghrúpa cinntithe soithí de chuid an Bhallstáit nó, de réir mar a bheidh, de chuid Ballstát eile, agus ar choinníoll nach féidir an t-iascach sin a dhéanamh ag úsáid trealamh eile agus go bhfuil siad faoi réir plean bainistíochta mar a thagraítear dó in Airteagal 18 nó Airteagal 19. Tabharfaidh na Ballstáit bonn cirt teicniúil agus eolaíoch cothrom le dáta i gcás maoluithe den sórt sin."16.  Cuirtear an méid seo a leanas in ionad mhír 10:"10. Ceadófar maoluithe ar mhír 1 agus ar mhír 2, trí ghníomhartha tarmligthe arna nglacadh i gcomhréir le hAirteagal 30a, maidir le hiascach a bhfuil maolú aige faoi Airteagal 4(5)."17.  Cuirtear an méid seo a leanas in ionad na chéad fhomhíre d'Airteagal 26(3):"Má sháraíonn an acmhainn fhoriomlán iascaireachta dá dtagraítear i mír 2(a) acmhainn fhoriomlán iascaireachta na dtrálaer sin atá cothrom le, nó níos lú ná, 24 méadar ar an iomlán agus atá ag oibriú sa chrios bainistíochta sa tréimhse thagartha 2000-2001 ("an acmhainn tagartha iascaireachta" anseo feasta), déanfaidh an Coimisiún, trí ghníomhartha tarmligthe arna nglacadh i gcomhréir le hAirteagal 30a, an barrachas sin den acmhainn iascaireachta atá ar fáil a dháileadh idir na Ballstáit agus cuirfidh sé leas na mBallstát atá ag iarraidh údarú san áireamh."18.  In Airteagal 27(3), cuirtear an méid seo a leanas in ionad an dara fomhír:"Déanfaidh an Coimisiún, trí ghníomhartha tarmligthe arna nglacadh i gcomhréir le hAirteagal 30a, na critéir a bhunú a chuirfear i bhfeidhm maidir le bunú agus cionroinnt bealaí cúrsa FAD."19.  Cuirtear an méid seo a leanas in ionad Airteagal 30:"Déanfar na hIarscríbhinní a leasú trí ghníomhartha tarmligthe arna nglacadh i gcomhréir le hAirteagal 30a."20.  Cuirtear Airteagal 30a a leanas isteach:" Airteagal 30aAn tarmligean a fheidhmiú1. Tugtar de chumhacht don Choimisiún gníomhartha tarmligthe a ghlacadh faoi réir na gcoinníollacha atá leagtha síos san Airteagal seo.2. Déanfar tarmligean na gcumhachtaí dá dtagraítear in Airteagail 4(5), 13(5) agus 10, sa chéad fhomhír d'Airteagal 26(3), sa dara fomhír d'Airteagal 27(3), in Airteagal 30, Iarscríbhinn I(B)(3) agus Iarscríbhinn II(7) a thabhairt ar feadh tréimhse neamhchinntithe ón dáta a dtiocfaidh an Rialachán seo i bhfeidhm.3. Féadfaidh Parlaimint na hEorpa nó an Chomhairle tarmligean na gcumhachtaí dá dtagraítear in Airteagail 4(5), 13(5) agus (10), sa chéad fhomhír d'Airteagal 26(3), sa dara fomhír d'Airteagal 27(3), in Airteagal 30, Iarscríbhinn I(B)(3) agus Iarscríbhinn II(7) a chúlghairm tráth ar bith. Cuirfidh cinneadh cúlghairme deireadh le tarmligean na cumhachta atá sonraithe sa chinneadh sin. Beidh éifeacht leis an lá tar éis lá foilsithe an chinnidh in Iris Oifigiúil an Aontais Eorpaigh nó ar dháta ina dhiaidh sin a shonrófar sa chinneadh sin. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana féin.4. A luaithe a ghlacfaidh sé gníomh tarmligthe, tabharfaidh an Coimisiún fógra ina leith go comhuaineach do Pharlaimint na hEorpa agus don Chomhairle.5. Ní fhéadfaidh gníomh tarmligthe a ghlactar de bhun Airteagail 4(5) agus 13(5) agus (10), na chéadmhíre d'Airteagal 26(3), an dara mír d'Airteagal 27(3), Airteagal 30, Iarscríbhinn I(B)(3) agus Iarscríbhinn II(7) teacht i bhfeidhm ach amháin mura mbeidh agóid curtha in iúl ag Parlaimint na hEorpa nó ag an gComhairle laistigh de thréimhse 2 mhí ón tráth ar cuireadh Parlaimint na hEorpa nó an Chomhairle ar an eolas faoin ngníomh sin nó, sula dtéann an tréimhse sin in éag, má tá sé curtha in iúl ag Parlaimint na hEorpa agus ag an gComhairle araon nach ndéanfaidh siad agóid ina choinne. Cuirfear 2 mhí leis an tréimhse sin ar thionscnamh ó Pharlaimint na hEorpa nó ón gComhairle."21.  Cuirtear an méid seo a leanas in ionad phointe 3 de chuid B d'Iarscríbhinn I:"3. Féadfar painéal de mhogall cearnógach a chur isteach in aon líon tarraingthe agus cuirfear é os comhair aon phíosa insínte nó ag aon phointe idir éadan aon phíosa insínte agus deireadh an phóca. Ní chuirfidh forbhall inmheánach ná forbhall seachtrach aon bhac ar dhóigh ar bith air. Is líontán gan snaidhmeanna nó líontán atá déanta de shnaidhmeanna neamhsciorracha a bheidh ann, agus cuirfear isteach é ar dhóigh ina bhfanfaidh na mogaill lánoscailte i gcónaí le linn iascaireachta. Is trí ghníomhartha tarmligthe arna nglacadh i gcomhréir le hAirteagal 30a a bhunófar rialacha mionsonraithe maidir le sonraíochtaí teicniúla breise le haghaidh painéal de mhogall cearnógach."22.  Cuirtear an méid seo a leanas in ionad phointe 7 d'Iarscríbhinn II:"7. Féadfaidh an Coimisiún sonraíochtaí teicniúla lena gcuirfear teorainn le huastoisí na téide snámhán, na téide grinnill, imlíne na dtrál agus uaslíon na líonta i dtrál ilrige a bhunú trí ghníomhartha tarmligthe arna nglacadh i gcomhréir le hAirteagal 30a."Airteagal 2Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh .Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.Arna dhéanamh sa Bhruiséil,Thar ceann Pharlaimint na hEorpa Thar ceann na ComhairleAn tUachtarán An tUachtarán [1] IO L 409, 30.12.2006, lch. 11.